
„Există învăţaţi pentru care istoria fllosofiei (a celei vechi ca şi 
a celei noi) este insăşi filosofia; Prolegomenele de faţă nu sunt 
scrise pentru aceştia. Ei vor trebui să aştepte până când cei ce 
se străduiesc să se adape chiar de la izvoarele raţiunii îşi vor fi 
desăvârşit lucrarea şi abia atund le va veni şi lor rândul să dea 
lumii de veste despre cele întâmplate." 


Immamuel Kamt 



„Primele încercări de a îndepărta corabia logicii de terra firma 
a formelor clasice au fost cu siguranţă îndrăzneţe, considerate 
din punct de vedere istoric. Dar ele erau stânjenite de strădania 
de a obţine "Corectitudinea». Acum, acest impediment a fost 
depăşit, şi in faţa noastră se află un nesfârşit ocean de 
posibilităţi nelimitate". 


Rudolf Carnap 



ecesitatea şi posibilitatea interpretării 


„Cea mai sigură caracterizare generală a tradiţiei filosofice 
europene este aceea de a spune că ea constă dintr-o serie de 
note de subsol la Platon" (1). Această celebră formulare a lui 
Whitehead, departe de a exprima o apreciere negativă la adresa 
filosofiei europene, instituie mai degrabă comentariul şi inter¬ 
pretarea marilor opere ale filosofiei ca un gen filosofic eminent. 
Departe de a fi un produs secundar, cu o semnificaţie doar 
didactică, comentariul s-a constituit în istoria filosofiei ca un gen 
filosofic de prim ordin, fiind ilustrat de strălucite construcţii her- 
meneutice, devenite ele însele opere esenţiale pentru devenirea 
gândirii filosofice europene. Explorând semnificaţiile adânci şi 
virtualitâţile unei opere, interpretarea ei o transformă, după 
acelaşi autor, într-o „inepuizabilă mină de sugestii" (2), într-o sursă 
permanentă de inovaţii filosofice. în felul acesta comentariile 
marilor opere le întreţin „acţiunea lor istorică", le conservă potenţialul 
pentru dezvoltări viitoare, transformându-le în paradigme perma¬ 
nente ale tentativelor de reconstrucţie raţională a lumii, proprii 
dintotdeauna filosofiei. 

Prin interpretarea operelor fondatoare filosofia rămâne 
permanent în dialog nu doar cu formele mereu noi ale experienţei 
umane, dar şi cu trecutul ei propriu. Fiind eminamente 
interpretare în vederea înţelegerii sau explicării experienţei 
umane complete, filosofia îşi subsumează la nivelul cel mai 
profund al realizărilor ei (teoriile categoriale nefiind altceva decât 
„scheme de interpretare"), ca o parte a celei mai relevante 

experienţe, înseşi creaţiile ei anterioare, operele cele mai 
semnificative din istoria ei. în felul acesta interpretarea creaţiilor 
filosofice devine o „aplicaţie paradigmatică" şi un veritabil „test" 
pentru schema de reconstrucţie raţională a oricărei filosofii. 
Proiectarea în cadrul ei, prin „generalizare imaginativă", nu doar 
a pattern-urilor ce definesc articulaţiile fundamentale ale exis¬ 
tenţei, dar şi a marilor realizări ale filosofiei anterioare, ale celei 
mai originale forme a experienţei umane, cum considera Heideg- 
ger a fi filosofia, contribuie nu doar la „ilustrarea" acelui nou „proiect 
de lume", ci şi la elaborarea lui constructivă, la demonstrarea 
adecvării lui explicative. 

Printr-o fericită transpunere a semnificaţiei unei teoreme de 
logică la nivelul artei poetice. Ion Barbu spunea: „Dacă o poezie 
admite o explicaţie, raţional admite atunci o infinitate" (3). în 
contrapunct, un mare metafizician contemporan afirma: „Dacă 
o operă admite o singură interpretare, atunci ea nu admite în 
principiu nici una". Cele două afirmaţii, care par a constitui un 
paradox, închid împreună starea operei (teorie ştiinţifică, creaţie 
artistică, construcţie filosofică): deschiderea, pluralitatea sensurilor 
sau a modelelor. Părăsind idealul unei „exegeze absolute", al 
unei unice interpretări care să ofere sensul unei întregi opere, 
critica filosofică modernă nu a dezarmat întotdeauna, degenerând 
într-un impresionism facil şi neangajat, sau nu a disperat în faţa 
interpretărilor divergente, ci şi-a intensificat efortul de „proiectare" 
a operelor filosofice pentru a dobândi, dacă nu un model raţional 
unic al substanţei ideatice a lor, cel puţin o perspectivă mai 
cuprinzătoare pentru înţelegere. Dând din nou cuvântul poetului- 
matematician-filosof: „Dar tocmai de aceea, din cauza acestei 
mari libertăţi în construirea explicaţiei, se cuvine ca preferinţa 
noastră să fie călăuzită de o alegere. în cazul de faţă vom face 
alegerea în vederea unei cuprinderi spirituale cât mai mari" (4). 
Dan Barbilian formula astfel drept criteriu de selecţie a alterna¬ 
tivelor „forţa interpretativă", capacitatea unei interpretări de a 
întemeia statutul şi locul operei într-o perspectivă a spiritului 
mai cuprinzătoare. 

Eliberarea de idealul unui unic model (stabilită, în cazul 
ştiinţelor exacte, de teoreme de logîcâ matematică, de semni¬ 
ficaţie nu doar critică, ci şi constructivă, ele aflându-se la originea 
celei mai înalte trepte de abstracţie în construcţia logicii (logica 

generală sau teoria abstractă a modelelor), nu a abandonat critica 
filosofică unei întreprinderi arbitrare, ci i-a solicitat, dimpotrivă, 
o angajare mai profundă a eforturilor analitice, transformând-o 
într-o activitate reflexivă esenţială, un act autentic de filosofare, 
un pandant esenţial al oricărei construcţii filosofice moderne. 

întrucât interpretarea, devenită veritabilă „paradigmă a culturii 
contemporane", apare în toate domeniile acesteia, de la creaţia 
poetică la ştiinţa fundamentală şi de la teologie la metafizică, 
este necesară o prealabilă determinare a înţelesului celui mai 
general al conceptului de interpretare. Aceasta nu va fi o definiţie 
esenţialistâ, ci, pornind de la modelele exemplare ale acestei 
întreprinderi raţionale, formularea unor condiţii generale pe care 
o strategie cognitivă ar trebui să le satisfacă pentru a fi acceptată 
ca „raţionament interpretativ". La acest nivel de generalitate pot 
fi propuse doar criterii minimale, ele fiind suplimentate, în fiecare 
context determinat, de constrângeri specifice pentru determi¬ 
narea „cadrului teoretic ai interpretării". Printre aceste condiţii 
generale se pot considera următoarele: 

1. Existenţa unui „obiect" al interpretării, care este în mod 
esenţial un artefact, un produs al culturii şi civilizaţiei umane: 
ideea „interpretării" sugerează că ne angajăm în activitatea de 
examinare a acestui „ceva" pentru a-i descifra semnificaţia. Acest 
gen de entităţi ce pot constitui obiectul interpretării („lucruri 
care au semnificaţie sau sens") nu trebuie să fie stări, evenimente 
sau obiecte naturale; expresiile de genul „norii sunt semnul ploii", 
care ataşează „sensuri" unor fenomene naturale, trebuie consi¬ 
derate, în acest context, cel mult „metafore animiste pentru 
conexiuni cauzale între evenimente, literal, lipsite de sens" (5). 

2. Acest obiect al interpretării, ca orice entitate, trebuie 
individuat, eventual până la identitate: afirmarea existenţei lui 
trebuie testată prin criterii de identitate. Vorbind de un „obiect 
care poate sau pare a avea sens şi de aceea necesită interpretare 
pentru a fi înţeles", el va fi individuat prin prezenţa unui text: 
„Dacă vom izola ce anume pare că unor afirmaţii dintr-o conver¬ 
saţie, legi, romane, porunci divine, vise le conferă sensuri 
(naturale ~ n.n.), vom ajunge la ceva ce va trebui numit un text. 
A spune despre toate aceste producţii că au sens este a spune 

că fiecare dintre ele consistă dintr-un text" (6). Indiferent care 
ar fi „materia" primă a acestui text, prin structura lui „sintactică" 
textul oferă prima posibilitate de individuare a obiectului 
interpretării. 

Prezenţa unui text ca „suport al identificării" nu decide încă 
problema identităţii obiectului interpretării: ea nu ne angajează 
în rezolvarea unei mari teme disputate de teoreticienii inter¬ 
pretării: „Validitatea unei interpretări consistă în descoperirea 
unor asemenea sensuri prin interpretările noastre?"(7). în unele 
domenii sunt teorii care consideră că sensul unui text este 
complet determinat prin structura sintactică a acestuia, astfel 
interpretarea doar constată un fenomen preexistent. Alte concepţii 
consideră că interpretarea presupune un alt sens al „sensului": 
pentru Freud, de exemplu, interpretarea înseamnă găsirea în 
ceva a unui sens ascuns. în aceste condiţii, modelul semantic n-ar 
fi tema interpretării, ci cel mult o precondiţie. 

Unii autori consideră că textul, prin structura lui de suprafaţă, 
nu este suficient pentru identificarea obiectului interpretării; mai 
mult, pentru a fi un asemenea obiect al interpretării, un text nu 
poate fi luat abstract, indiferent de „ce semnifică el". De aceea, 
s-a propus un al doilea criteriu de existenţă: sensul textului este 
criteriul de identitate, el transformă un simplu text într-un obiect 
al hermeneuticii; textul este o funcţie a ceva ce poate semnifica 
(8). Acest criteriu este concordant cu ideea că sensul nu preexistă 
într-un text, ci el este „construit" şi ataşat textului tocmai prin 
interpretare; textul devine obiect al interpretării prin atitudinea 
interpretativă, prin proiectarea în cadrul lui a unui sens. 

3. A treia condiţie a interpretării, după Moore, implică un set 
de valori care impun considerarea unui „fenomen ca un text ale 
cărui interpretări ne dau noi temeiuri" (9). Acest apel la valori ar 
răspunde la întrebarea „validităţii" unei interpretări: „o interpretare 
a unor fenomene e validă numai atunci cănd ea serveşte maximal 
valorile care ar justifica tratarea acestui fenomen ca un text" (10). 
Aceste valori pot fi ale cunoaşterii, moralei, acţiunii etc. O inter¬ 
pretare corectă a unei constituţii politice este aceea care conduce 
la o rezolvare paşnică în termeni maximali a disputelor politice, 
la pacea socială, la eliminarea erorilor morale grave etc. 

Aceste constrângeri nu rezolvă, neproblematic, situaţia inter¬ 
pretării, chiar la acest nivel general de abordare. în funcţie de 
anumite teorii sau modele ale interpretării, unele dintre aceste 
condiţii sunt accentuate, altele fiind diminuate sau chiar eliminate. 
De aceea, nu trebuie să le considerăm „condiţii necesare" ale 
interpretării, intr-un sens logic strict, ci mai degrabă un gen de 
repere ale unui cadru de abordare a interpretării. 

Pe de altă parte, cu toată diversitatea „modurilor" interpretării, 
va trebui să distingem acest procedeu în raport cu alte între¬ 
prinderi raţionale: descrierea (sistematizarea etc.) şi explicaţia 
(înţelegerea). De multe ori, în diverse contexte sau în diverse 
concepţii asupra interpretării, „raţionamentul interpretativ" tinde 
să se apropie, uneori până la confuzie, de aceste proceduri. 
Trebuie să considerăm, în general, interpretarea ca o activitate 
raţională mediatoare, o trecere de la descriere la explicaţie, o 
transformare a unui corpus empiric (rezultat al descrierii) într-un 
punct de plecare al explicaţiei teoretice, al formulării explicite a 
structurilor unui câmp al existenţei printr-un model explicativ. 
Evident, nu avem un simplu demers liniar, interpretarea poate şi 
trebuie să beneficieze de rezultatele explicaţiei; la rândul lui, un 
model explicativ poate fi interpretat, i se pot evidenţia semnifica¬ 
ţiile’lui mai generale. Avem astfel, mai degrabă, un proces într-o 
desfăşurare continuă, deschis, în care „momentele" lui se între¬ 
pătrund şi se potenţează reciproc. Situarea epistemologică a 
interpretării propuse mai sus serveşte numai prima facie la 
determinarea statutului ei raţional. 

Condiţiile sau parametrii amintiţi mai sus ai unei teorii-cadru 
a interpretării trebuie însoţiţi, pentru fiecare domeniu sau 
context, de noi constrângeri sau criterii de adecvare. Pentru 
interpretarea operelor filosofice se cer satisfăcute câteva condiţii 
elementare ale analizei, care definesc o „interpretare minimală" 
sau, mai corect, parametrii minimali ai oricărei interpretări. Printre 
aceste „constrângeri minimale" ale interpretării filosofice, cele 
mai importante par a fi următoarele: 

A. Indicarea „genului literar" căruia îi aparţine prin intenţie 
sau realizare o operă filosofică. Filosofia concurează literatura 
din punctul de vedere al diversităţii genurilor şi stilurilor. Astfel, 
întâlnim în filosofie: dialoguri, poeme, fragmente, eseuri, afo- 

risme, meditaţii, discursuri, imnuri, critici, scrisori, summae, 
enciclopedii, testamente, parerga, gânduri, suplimente, comentarii, 
cercetări, tratate, confesiuni, prolegomene, jurnale, cărţi de gen 
obişnuit şi multe alte forme care nu au identitate generică sau 
care constituie ele însele genuri distincte: Holzwege, Gramma- 
tologii, Postscripturi neştiinţifice. Genealogii, Istorii naturale. 
Fenomenologii, pentru a nu uita tipurile standard ale formelor 
literare, romane, piese de teatru etc. (11). Dacă s-a argumentat 
că opera filosofică „profesională" este un rezultat evoluţionist, 
apărut prin selecţia naturală dintr-o diversitate sălbatică de forme 
darwinizate în uitare din cauza neadaptârii, un stadiu în progresul 
filosofiei către adevărata ei identitate (12), multiplicitatea speciilor 
ei n-a putut fi redusă la un „format standard", în ciuda aspiraţiei 
perene a filosofiei la universalitate, necesitate şi adevăr. 

B. Stabilirea, chiar şi cu aproximaţie grosieră, a tipului de discurs 
caracteristic acelei opere: direct-teoretic, metateoretic, critic-reflexiv 
sau, în alt orizont, descriptiv, normativ sau reconstructiv. Deşi acest 
al doilea criteriu pare a fi relevant numai pentru construcţiile 
sistematice ce-şi găsesc expresia mai ales în tratate, investigaţii, 
comentarii scolastice etc., aceasta este doar o aparenţă: poemele 
antice ale naturii, dialogurile lui Flaton, eseurile, confesiunile 
sau meditaţiile nu constituie mai puţin locul natural în care s-au 
construit scheme de reprezentare ale organizării existenţei ca 
totalitate şi, ca teorii sui generis, ele trebuie înţelese din punctul 
de vedere al ierarhiei limbajului sau al intenţiei în care este 
vizat „obiectul". 

C. Căutarea temei sau a motivelor dominante ale unei opere, 
cele care-i determină „forma internă", coerenţa şi unitatea; în 
ciuda unui aparent paradox, chiar şi eseurile „perspectiviste" 
trebuie să aibă o supracoerenţâ stilistică. 

D. Surprinderea „accentului transcendental" al operei, cum 
spunea Lucian Blaga, a acelui mod particular în care fiecare filosof 
proiectează faptele existenţei pe un plan secund al imaginaţiei 
reconstructive („braţ abătut al unei alte durate", cum se exprimă 
poetul Ion Barbu), suspendându-le realitatea lor nemijlocită pentru 
a le înscrie într-un orizont de semnificaţii. Acest accent transcen- 

dental, o „diferenţă care creează o diferenţă", ne informează 
asupra tensiunii interioare a unei opere, a modului în care ea 
configurează marile opoziţii ale spiritului raţional. 

Nu este necesar să adăugăm, cu titlu special, că înainte de 
orice asemenea situare minimală a operei este esenţială stabilirea 
textului ei cât mai aproape de intenţiile autorului. Munca filologiei 
critice este evident o precondiţie a exerciţiului hermeneutic, 
dar, ca şi în cazul traducerii, ea nu este liberă de interpretare; 
dimpotrivă, o lecţiune cât mai fidelă a unui text nu poate decât 
să profite de pe urma unor exegeze şi experimente critice. Nu 
sunt puţine exemplele de lecţiuni corecte ale unor manuscrise, 
rezultate numai în urma comentariilor critice. Aşa-numitele ediţii 
critice sau standard ale operelor sunt rezultatul unor etape ale 
exegezei acestora. 

Toate aceste constrângeri elementare ale interpretării orien¬ 
tează analiza semnificaţiilor, protejând-o de eventuale fundături, 
limitând aventura unei hermeneutici bastarde. Ele eliberează 
din materia unui text un prim „construct", ce nu epuizează analiza, 
dar o îndepărtează de numeroase fundături, de „neadecvarea la 
obiect". Interpretarea minimală proiectează explicit forma 
filosofică a operei, „forma ştiinţifică" a unui sistem de gândire, 
ciim se exprima Kant. Ea nu este un început absolut şi „naiv" al 
interpretării, rodul unei lecturi preliminare: acest „minimal" 
trebuie conceput ca prim într-o ordine a întemeierii raţionale, şi 
nu a desfăşurării efective a studierii operelor. Uneori acest „canon 
al interpretării" este sugerat sau propus explicit de autorii înşişi, 
fie în prefeţele lor metodologice, fie în reflecţiile critice ce 
însoţesc între articulaţiile interne ale concepţiei, Neconcordanţa 
dintre unele enunţuri metafilosofice explicite ale autorilor şi 
profilul operelor, aşa cum acesta este construit de diferite 
modalităţi de analiză şi interpretare, a generat celebra problemă 
a „secretului metodologic" al unor mari creaţii sau creatori din 
cunoaşterea teoretică, subiect preferat al unor istorici contem¬ 
porani ai ideilor. De aceea, este oarecum de înţeles pretenţia lui 
Heidegger, urmându-1 în această privinţă pe Kant, că unei 
interpretări filosofice trebuie să-i pretindem să înţeleagă pe filosofi 
„mai bine decât s-au înţeles ei înşişi". Presupoziţia acestei 
aserţiuni nu este că Aristotel, Platon sau Kant ar fi „depăşiţi", ci 
că opera lor este densă şi originară, ceea ce permite celor de 

azi să încerce o refacere a ei pe alte temeiuri. „A fi capabil să fii 
înţeles mai bine şi a merita să fii mai bine înţeles este un 
privilegiu, şi nu indicarea unei calităţi inferioare" (13). 

Asumarea responsabilităţii faţă de propria ei experienţă 
ideatică i-a impus filosofiei o mare varietate de tipuri şi niveluri 
de interpretare a operelor filosofice, o multitudine de proiectări 
ale gândirii filosofice în vederea resemnificârii ei în acord cu 
noile transformări conceptuale ale filosofiei. După fiecare trans¬ 
formare filosofică gândirea speculativă îşi redefineşte trecutul, 
reînvesteşte operele fondatoare cu noi sensuri, le reconstruieşte 
orizontul tematic şi argumentativ pentru a participa la noile 
demersuri constructive şi critice. 

Primul „moment" al apropierii gândirii anterioare în noile 
orizonturi de reflecţie îl reprezintă exegeza sau comentariul 
istoric-critic. îndeletnicire ce presupune competenţe multiple 
(filologice, istorice, logice etc.), propunând un „model al sem¬ 
nificaţiei" care se vrea cât mai „ataşat" de intenţia autorului, 
exegeza studiază influenţele care au prezidat la geneza ei, diferitele 
conexiuni sau influenţe contemporane, configurând teoria sau 
sistemul de gândire al unui filosof ca operă a unui context teoretic 
şi cultural particular. Condiţie iniţială pentru alte forme mai 
„constructive" ale interpretării, această „arheologie a ideilor" nu 
se poate dispensa, la rândul ei, de rezultatele altor tipuri şi metode 
ale cercetării. însuşi „textul canonic" al operei care se constituie 
în interiorul acestei exegeze este mai degrabă un construct al 
cercetării decât un simplu fenomen de constatat şi prezentat 
într-o neutralitate completă. Cu toate acestea, exegeza unei opere 
e animată, în primul rând, de intenţia de a stabili „realitatea" 
operei într-o formă cât mai autentică, străină de imixtiuni arbitrare. 
Acest ideal se poate aproxima nu prin renunţarea deliberată la 
rezultatele unor tipuri mai sofisticate de interpretare, ci prin 
reluate confruntări şi comparaţii ale acestora, printr-o temperare 
reciprocă a unor excese ale interpretărilor. Sarcina exegezei este 
de a stabili o realitate spirituală materializată într-un text credibil, 
acceptat ca punct de plecare în „înţelegerea" semnificaţiei operei. 

Exegeza poate fi considerată forma prin excelenţă a ceea ce 
W. Stegmueller numeşte interpretarea directă a unei opere 
filosofice. Ca abordare posibilă a unui sistem filosofic, aceasta 
se distinge de „metoda reconstrucţiei raţionale" a ideilor. 

Interpretarea directă urmăreşte să „analizeze şi să descrie într-o 
manieră sistematică ceea ce un filosof a gândit (înţeles)" (14); în 
cazul în care ar avea succes, această metodă directă ne-ar 
prezenta o „interpretare adevărată" a ideilor filosofului. Dată fiind 
disparitatea în privinţa standardelor de claritate şi precizie 
conceptuală dintre perspectiva noastră şi aceea a operelor 
trecutului, cel mai adesea o asemenea interpretare poate oferi 
o critică severă a vechilor sisteme, atât în privinţa formulării 
problemelor cât şi a soluţiilor prezentate, filosofia unui autor 
fiind considerată dacă nu incomprehensibilă, cel puţin greu de 
formulat ca „o teorie rezonabilă şi consistentă" (15). Folosind 
termenii contemporani, comentariul direct n-ar putea produce 
decât o „reprezentare vagă", o imagine aproximativă a unei opere 
anterioare. Reconstrucţia raţională ar avea alte intenţii şi, 
corespunzător, alte rezultate. Pentru ea, nu are sens să ne între¬ 
băm dacă este o „interpretare adevărată"; ea intenţionează mai 
degrabă să cerceteze arhitectonica operei, structurile ei subia¬ 
cente, modurile argumentative şi astfel să ne prezinte sistemul 
filosofic ca o teorie posibilă, sâ-i dezvăluie potenţialul pentru 
dezvoltări şi angajări constructive contemporane, să o reformu- 
leze într-o manieră care să „satisfacă mintea noastră filosofică, 
nu 'doar curiozitatea noastră istorică" (16). 

Disocierea propusă de Stegmueller poate fi acceptată doar ca 
o primă aproximare a perspectivelor metodologice şi teoretice în 
interpretarea filosofică. Ea este însă prea tranşantă, reducând 
esenţialmente spectrul larg al modalităţilor de interpretare la două 
poziţii extreme. Metodologia filosofică a construit o varietate mult 
mai mare de tipuri sau modele ale interpretării, multe dintre acestea 
fiind combinaţii ale unor perspective şi tehnici de analiză greu 
reductibile la cazurile-limitâ ale schemei lui Stegmueller. Practic, 
fiecare orientare semnificativă din filosofia contemporană şi-a asociat 
sau s-a convertit într-o perspectivă de reconstrucţie a ideilor, operelor 
sau textelor filosofice. Astfel, într-o enumerare aproximativă, putem 
distinge, ca tipuri sau modele ale interpretării: exegeza istorico-criticâ, 
interpretarea fenomenologică, structuralismul, hermeneutica, 
perspectiva logic-analiticâ, deconstrucţionismul etc. Departe de a 
fi un subprodus al unor concepţii filosofice actuale, ele sunt o 
componentă majoră a gândirii filosofice, ilustrând tocmai 
propensiunea filosofiei contemporane spre autoreflecţie, tentativa 

de a-şi asuma experienţa anterioară ca una dintre „aventurile 
ideilor" de ordin fundamental. Diferenţele dintre aceste tipuri de 
interpretare ţin de modul în care se identifică „obiectul" 
interpretării (opera, teoria, textul), de perspectiva filosofică în 
care sunt proiectate aceste „entităţi", de instrumentele meto¬ 
dologice la care se face apel, de condiţiile de adecvare pe care le 
asumă, respectiv de „libertăţile" pe care le îngăduie, de „distanţa" 
faţă de obiect, pe care o presupun ca fiind optimă unui exerciţiu 
critic relevant, de semnificaţia sau intenţia finală a întregii întreprin¬ 
deri interpretative. în mod fundamental însă, aşa cum vom vedea, 
modurile interpretării se diferenţiază în primul rând prin felul în 
care concep ontologia operei filosofice, tipul de existenţă atribuit 
produselor creativităţii filosofice. 

Abandonarea idealului unicităţii şi imanenţei sensului unei 
opere filosofice (sau ale unei creaţii teoretice sau artistice) a 
generat o mare libertate hermeneutică, multiplicarea perspec¬ 
tivelor şi modalităţilor interpretării. Fiind ele insele interpretări 
ale lumii sau propunând scheme generale de reconstrucţie a 
existenţei ca totalitate, marile opere filosofice solicită la nivelul 
metafilosofiei examinări ce se vor realiza într-un spirit consonant 
cu propria lor natură; de aici, diversitatea, deschiderea indefinită 
a interpretării. Operele cu adevărat importante continuă să focali¬ 
zeze atenţia generaţiilor succesive de filosofi, adesea pentru 
raţiuni incompatibile. Aceasta este, cel mai adesea, marca 
exemplarităţii lor. 

Aceeaşi raţiune care justifică multiplicitatea perspectivelor 
interpretative asupra unor opere întemeiază însăşi posibilitatea 
interpretării în genere. De ce e necesară şi posibilă interpretarea 
unor opere filosofice? Trecând peste truismul că evoluţia concep¬ 
tuală a filosofiei impune reproiectarea sistemelor trecutului pentru 
a fi receptate de spiritul contemporan, temeiul de posibilitate a 
unei întreprinderi exegetice constă tocmai în natura nondescrip- 
tivâ a teoriilor filosofice; ele nu „livrează" informaţii asupra unui 
obiect determinat; ele nu se constituie prin generalizări inductive 
asupra faptelor, reproductibile, la rigoare, de orice persoană în 
condiţii similare; nefiind descrieri ale unor lucruri observate, ci 
produse ale raţiunii speculative, schemele de interpretare ale 
filosofiei necesită, la rândul lor, pentru a-şi împlini semnificaţia, 
exerciţiul critic şi hermeneutic. Dacă este valabilă afirmaţia lui 

Whitehead despre relaţia dintre filosofie şi ştiinţă („Cu succesui 
filosofiei, obişnuinţele oarbe ale gândirii ştiinţifice sunt transfor¬ 
mate în explicaţii analitice" (17) atunci, aceeaşi relaţie trebuie 
asumată şi de filosofie intre momentele imanente ale ei. Dacă 
„in realizările teoretice Universul sau, cel puţin, anumiţi factori 
ai lui sunt înţeleşi esenţialmente ca exemplificând un sistem 
teoretic" (18), filosofia, ca şi ştiinţa in momentele ei speculative, 
reprezintă nu un corp de simple aserţiuni asupra unei realităţi 
preexistente, ci o operă reconstructivâ, de proiectare, selecţie 
şi interpretare a experienţei. însăşi existenţa filosofiei ca reprezen¬ 
tare imaginativă necesită reflecţia critică asupra condiţiilor ei de 
posibilitate. Absenţa unei „completitudini a descrierii", care să 
determine un unic model al lumii reprezentate, proprie concep¬ 
tualizării filosofice, implică o complementară analiză a „formei 
reprezentării", a condiţiilor în care aceasta este în genere posibilă. 

Imposibilitatea „exactităţii" enunţurilor filosofice („în afara 
unei înţelegeri metafizice complete a universului e dificil să se 
înţeleagă orice propoziţie în mod clar şi distinct, în ceea ce pri¬ 
veşte analiza elementelor ei componente" (19)), exactitate ce 
ar garanta „transparenţa" reprezentării, ca şi ineficacitatea unei 
metode specifice („Raţiunea speculativă este prin însăşi esenţa 
ei nfestingheritâ de metodă. Funcţia ei este să pătrundă până la 
temeiurile generale dincolo de orice temeiuri limitate, să înţeleagă 
toate metodele ca fiind determinate de natura lucrurilor numai 
prin transcenderea oricărei metode" (20)), face ca filosofia să-şi 
formuleze un ideal interpretativ care sâ-i ghideze eforturile 
constructive. Limitarea inerentă oricărei scheme abstracte de 
idei generale impune cu necesitate reflecţia asupra condiţiilor ei 
de posibilitate şi aplicabilitate, asupra relevanţei ei dincolo de 
domeniul iniţial care i-a servit ca „experienţă fondatoare". Acelaşi 
Whitehead scria: „Arta raţiunii speculative constă la fel de mult 
în transcenderea schemelor conceptuale ca şi în utilizarea lor" 
(21). necesitatea transcenderii oricăror scheme de idei, oricărui 
proiect de categorializare a lumii („sistem interpretativ general") 
face din „disciplina Raţiunii speculative" o deliberare continuă 
asupra condiţiilor de posibilitate şi adecvare a oricărei filosofii. 

necesitatea interpretării creaţiilor filosofice este determinată 
şi de multiplicitatea ireductibilă a sistemelor de reprezentare a 
lumii propuse de diferite filosofii şi, pe alt plan, de valoarea 

limitată a experienţei ca factor de discriminare între asemenea 
viziuni alternative. Abandonarea „sofismului dogmatismului", a 
ideii că „fllosofia s-ar putea construi pe temeiul ideilor clare şi 
distincte" (22), conduce la acceptarea existenţei unor „scheme 
cosmologice" alternative, nu doar simplu diferite, ci adesea reciproc 
contradictorii, fiecare dintre acestea putând „spune ceva care este 
în mod important adevărat" (23). Intervenţia examinării critice, a 
interpretării acestor construcţii ale raţiunii filosofice, îşi are un temei 
în însăşi constituţia ei epistemologică. Filosofia rămâne astfel nu 
doar un dialog cu lumea, ci şi un dialog cu ea însăşi, cu propriile ei 
realizări istorice sau alternative contemporane. 

înainte de a trece prin filtrele unor reconstrucţii sistematice, 
o operă filosofică necesită un comentariu de tipul exegezei 
istorico-critice. Travaliul exegetic, filologic, istoric, logic, compa- 
rativist etc. poate fi considerat o încercare de prezentare a operei, 
condusă de un ideal modest, al supunerii la obiect, al fidelităţii 
faţă de textul, de realitatea ei nemijlocită. Deşi asemenea exegeze 
pot apela uneori la diverse tipuri de reconstrucţie filosofică (une¬ 
ori, tocmai pentru a propune lecţiuni fidele), intenţia lor nu este 
explicit reconstructivâ, ci mai degrabă restauratoare. Ele pregă¬ 
tesc „forma" operei în vederea unor examinări ulterioare, o situează 
într-un topos de idei, îi determină filiaţiile conceptuale, geneza şi 
conexiunea ei cu alte opere ale aceluiaşi autor, în fine, ii 
circumscriu acţiunea ei istorică. Exegeza îşi propune să dea seama 
de fiecare fragment al operei şi de operă ca întreg, fără a sacrifica 
ceva de dragul unei concepţii preformate despre semnificaţia ei. 
Ea trebuie să prezinte tipurile principale de interpretare a unor 
fragmente, argumente etc., ca şi problemele deschise, eventual, 
„golurile" argumentative sau conceptuale ale unui sistem filosofic. 

Succesul exegezei depinde în mare măsură de utilizarea supra¬ 
vegheată critic a metodologiilor multiple, de înţelegerea corelaţiilor 
posibile dintre textul original şi conceptele mai „exacte" ale 
cercetării actuale. La limită, orice exegeză tinde să devină un 
„comentariu total", să epuizeze resursele tuturor alternativelor 
interpretative. 

Perenitatea sau acţiunea istorică durabilă a operelor funda¬ 
mentale este asigurată şi de calitatea „literaturii secundare", a 
comentariilor sau exegezelor, care adesea generează noi 
probleme, ce vor constitui, independent, sursa unor dezvoltări 

teoretice. Dacă vom lua cazul comentariului lui Produs la 
Elementele lui Euclid, acesta a reprezentat nu numai un model 
de interpretare a unei opere fundamentale, a realizării supreme 
a matematicii grecilor antici, dar şi sursa unei linii cu totul 
deosebite de cercetare: încercarea lui Produs de a proiecta struc¬ 
tura demonstrativă a geometriei euclidiene în cadrele teoretice 
generale ale teoriei aristotelice a ştiinţei demonstrative, propusă 
de Analiticele secunde , a „convertit" problemele lui Euclid în 
postulate ale teoriei, fiind astfel la originea tuturor încercărilor 
de a „demonstra" postulatului al V-lea al lui Euclid, soldate, peste 
veacuri, cu construcţia geometriilor neeuclidiene. 

Sub denumirea generică de comentarii sunt cuprinse nu 
numai exegezele istorico-critice, dar şi numeroase specii de 
interpretare a operelor filosofice. în sensul cel mai apropiat de 
exegeza critică, un comentariu trebuie să-şi propună ca scop 
principal „explicarea cât mai apropiată de text a conceptelor, 
tezelor şi procedurilor argumentative" ale autorului, care să 
precumpănească asupra interpretărilor avansate ale conţinutului, 
adesea contestabile (24). De la analiza termenilor până la prezen¬ 
tarea unei imagini complete şi integrate a teoriei, sarcina comenta¬ 
riului este de a „face inteligibile" structura şi demersurile operei 
'din punctul de vedere al condiţiei contemporane a raţionalităţii 
filosofice. Prin însăşi situaţia lui metodologică un comentariu 
direct, ce intenţionează doar să restaureze opera pentru a-i 
prezenta semnificaţia într-un mod transparent pentru spiritul 
filosofic actual, nu se poate lipsi de aportul interpretărilor 
reconstructive. Menirea lui nu este doar aceea de a îmbălsăma 
opera pentru a fi aşezată şi contemplată în muzeul istoriei ideilor, 
ci şi de a-i indica unele linii de forţă prin care această operă 
participă continuu la progresul ideilor. Dar intenţia lui principală 
se aseamănă mai degrabă cu aceea a cercetătorului din ştiinţele 
naturii, considerând opera ca un „obiect", o entitate sui generis, 
cu existenţă autonomă, cu o semnificaţie imanentă ce trebuie 
doar descoperită. Sarcina comentariului este de a restitui moder¬ 
nilor sensul unei opere anterioare, fără a-i violenta ontologia 
specifică. 



.nterpretarea fenomenologică 


Principalele tipuri de interpretare filosofică se disting, aşa 
cum am spus, nu atât prin metodele sau tehnicile de analiză a 
operelor, cât mai ales prin atitudinile ontologice fundamentale 
asupra statului acestora. în mod esenţial, această diferenţă mar¬ 
chează specificul interpretărilor fenomenologică, hermeneutică, 
logic-analitică, structuralistă, textualistă, deconstrucţionistă etc. 

Interpretarea fenomenologică, realizată exemplar de Heideg- 
ger, în Phaenomenologische Interpretation von Kants Kritik der 
seinen Vemunft (1927/1928), s-ar putea situa axiomatic sub celebra 
sa formulă din Sein und Zeit : La un nivel mai înalt decât realitatea 
se află posibilitatea. 

Heidegger îşi ia ca îndrumător spiritual pe Kant însuşi, a cărui 
operă fundamentală îşi propune s-o interpreteze. în secţiunea 
„Arhitectonica raţiunii pure", Kant scria: „nimeni nu încearcă să 
constituie o ştiinţă fără ca la fundamentul ei să nu-i pună o idee. 
Dar în elaborarea schemei, chiar definiţia care e dată de la început 
ştiinţei corespunde foarte rar ideii sale; căci aceasta se află în 
raţiune ca un germene, în care toate părţile se găsesc ascunse 
încă foarte învăluit şi abia sesizabile observaţiei microscopice. 
De aceea, ştiinţele, fiind toate concepute din punctul de vedere 
al unui interes general, trebuie definite şi determinate nu după 
descrierea pe care o dă despre ele autorul lor, ci după ideea pe 
care o găsim întemeiată în raţiunea însăşi din unitatea naturală a 
părţilor, pe care el le-a adunat împreună. Căci atunci se va vedea 
că autorul şi, adesea, şi urmaşii lui cei mai îndepărtaţi rătăcesc 

în jurul unei idei, pe care ei înşişi nu şi-au putut-o lămuri şi de 
aceea nu pot determina conţinutul propriu-zis, articulaţia (unitatea 
sistematică) şi limitele ştiinţei" (25). în alt loc, comentând pe 
Platon însuşi, Kant afirma: „Remarc numai că nu e nimic extra¬ 
ordinar... să înţelegi un autor mai bine decât s-a înţeles el însuşi, 
şi anume prin comparaţia ideilor pe care le exprimă asupra 
obiectului lui, dat fiind că el nu determinase îndeajuns conceptul 
lui şi că, astfel, uneori el vorbea sau chiar gândea împotriva 
propriilor lui intenţii" (26). 

„Zum Grunde liegen" (a se afla la bază) şi „besser verstehen" 
(a înţelege mai bine) - aceste expresii ce definesc poziţia spirituală 
a lui Kant faţă de operele filosofice constituie şi temele funda¬ 
mentale, care, în conexiunea lor reciprocă, definesc şi interpre¬ 
tarea fenomenologică heideggeriană. 

(i) Eine Idee zum Grunde liege. Interpretarea, departe de a se 
reduce la „etimologii", cum îi ironiza Kant pe istoricii filosofiei, sau 
la „descrierile autorului", la naraţiunea ideilor lui, trebuie, după 
Heidegger „să retraseze fundamentele sensului operei", să proiec¬ 
teze opera în orizontul ei ontologic, determinând-o ca structură 
posibilă. Cu alte cuvinte, o interpretare fenomenologică a unei 
opere nu înseamnă o naivă căutare la un autor anterior a unor 
concepte analoge cu cele ale fenomenologiei, ci o reconstrucţie 
a fundamentelor operei astfel încât aceasta, ca structură teoretică, 
să fie înţeleasă din condiţiile ei de posibilitate. 

(ii) Besser verstehen. Interpretarea trebuie să ofere o înţele¬ 
gere filosofică a unei opere, eventual mai bună decât a autorului 
însuşi. „A înţelege mai bine o operă" nu înseamnă a o respinge, ci 
maii degrabă a-i prezenta „validitatea" ei (a-i determina mai bine 
conceptul, cum spunea Kant): „O filosofie posedă cu adevărat 
«validitate» atunci când propria ei putere este eliberată şi i se oferă 
posibilitatea de a produce un şoc şi a face o diferenţă. Aceasta se 
întâmplă numai atunci când filosofia în discuţie are posibilitatea de 
a spune ceea ce acea filosofie intenţiona să spună" (27). 

O „interpretare reală", de tip fenomenologic, a unei opere 
filosofice trebuie pregătită şi completată de exegeza istorico- 
critică; dar ea înseamnă cu totul altceva, şi anume înţelegerea 
filosofică a operei; a interpreta o operă filosofică astfel înseamnă 

„a dobândi o înţelegere filosofică a ei", „a învăţa cum să filosofăm" 
(28), a reconstrui acel orizont de inteligibilitate imanent operei 
şi care conţine în sine posibilitatea de a fi urmărit până la funda¬ 
mentele lui. 

Interpretarea fenomenologică necesită, după determinarea 
intenţiei fundamentale a unei opere, clarificarea: (a) orizontului 
general al cercetării; (b) domeniului investigaţiei; (c) planului 
structural al operei, „dispoziţia" ei (29). Toate aceste obiective 
nu sunt caracteristice unei perspective tradiţionale a istoricilor 
filosofiei, despre care Kant, de exemplu, spunea: „După părerea 
lor, nu mai poate fi spus nimic ce să nu fi fost spus cândva, şi, 
neîndoielnic, o asemenea afirmaţie ar putea trece drept o prezi¬ 
cere sigură şi despre tot ce va să vină; căci, de vreme ce mintea 
omenească a stăruit multe veacuri într-un chip sau altul asupra a 
nenumărate subiecte, nu va fi greu ca pentru orice lucru nou să 
poată fi găsit un altul vechi, care sâ-i semene într-o oarecare 
măsură" (30). 

Reconstrucţia fenomenologică explorează condiţiile de 
posibilitate ale teoriei (operei), tematizarea originară care-i face 
cu putinţă obiectul de investigat şi orizontul general al inves¬ 
tigării, „sarcina principală a interpretării (noastre - n.n.) 
fendmenologice consistă în facerea vizibilă a acestui fundament 
şi în determinarea lui pozitivă" (31). O asemenea întreprindere 
trebuie să se delimiteze de interpretările alternative, dar ea se 
justifică în primul rând nu prin critica acestora, ci prin contribuţia 
ei pozitivă. Radicalitatea interpretării fenomenologice este întărită 
de următoarea remarcă surprinzătoare a lui Heidegger (care se 
referea, în speţă, la interpretarea Criticii raţiunii pure în şcoala 
neokantiană de la Marburg): Din nou vedem aici că o modalitate 
(de interpretare — n.n.) radical eronată, atunci când este condusă 
cu rigoare ştiinţifică, este cu mult mai fructuoasă pentru cercetare 
decât zeci de aşa-numite adevăruri parţiale, în care se încearcă 
să se confere valoare fiecăruia şi tuturor aspectelor, deci nici 
unuia" (32). 

Interpretarea fenomenologică a unei opere transpune la 
nivelul ei specific întreprinderea fenomenologiei existenţiale, 
conferindu-i astfel acesteia un nou câmp de aplicaţie şi un test 
semnificativ. Fenomenologia existenţială vizează evidenţierea 
constituţiei de fiinţă a unor existenţe determinate; ca urmare. 

interpretarea fenomenologică a operei vrea să-i determine aces¬ 
teia „posibilitatea ei internă", proiectul ontologic în care aceasta 
îşi află rădăcinile, acea deschidere asupra Fiinţei care-i determină 
tematizarea originară. 

Cum formulează explicit Heidegger, „Critica raţiunii pure nu 
este altceva decât punerea fundamentelor pentru o metafizică 
ca ştiinţă şi astfel punerea fundamentelor pentru filosofia pură 
ca atare"(33). De aceea, semnificaţia operei lui Kant trebuie 
înţeleasă ca fiind o teorie care readuce în centrul filosofiei 
metafizica, îî determină „existenţa, temeiul şi forma ei ca ştiinţă" 
(34). Interpretarea Criticii raţiunii pure înseamnă în acelaşi timp 
înţelegerea naturii însăşi a filosofiei in genere. Interpretarea 
fenomenologică a unei teorii va determina astfel în mod esenţial 
ideea de ştiinţă ca atare, temeiurile genezei şi ale articulării ei 
interne. în cazul criticii raţiunii pure ca disciplină (de observat 
că toate titlurile operelor importante ale lui Kant sunt în acelaşi 
timp denumiri ale unor disciplinei), posibilitatea ei se întemeiază 
pe un anume orizont al preînţelegerii Fiinţei, aşa cum ştiinţa 
modernă a naturii, predetermina prin matematismul ei iniţial 
tipul de existenţă căruia i se vor aplica tehnicile matematicii şi 
metodele investigaţiei experimentale pentru a se determina tipul 
şi forma legilor naturii. Dacă fundarea unei ştiinţe înseamnă 
explicitarea şi justificarea ontologiei ei subiacente, fundarea unei 
teorii filosofice şi a întregii ştiinţe se va realiza printr-o ontologie 
fundamentală, „centrul filosofiei". De aceea, oricare ar fi tema 
imediată a unei filosofii, întemeierea posibilităţii ei teoretice cere 
dezvăluirea ontologiei care o susţine. Mumai astfel o interpretare 
devine radicală. 

în cazul Criticii raţiunii pure, schimbarea transcendentală care 
orientează filosofia asupra subiectului cunoscător nu înseamnă 
abandonarea ontologiei, ci transformarea ei într-un alt tip de 
raportare la Fiinţă. Formulată prin întrebarea "Cum sunt judecăţile 
sintetice posibile a priori?, tema noii metafizici rămâne „ontolo¬ 
gică", dar cercetarea ei nu mai priveşte direct obiectele: „Ceea 
ce va fi cercetat în privinţa posibilităţii şi a temeiului acestei 
posibilităţi este relaţia a priori a conceptelor pure ale intelectului 
şi a principiilor cu obiectele..., modul specific în care ele se 
relaţioneazâ a priori cu obiectele, adică, cum ele determină şi 
fundează a priori obiectele" (35). în termenii lui Kant, „ontologia 

este acea ştiinţă care construieşte un sistem al tuturor conceptelor 
intelectului şi al principiilor, dar numai in măsura în care ele 
sunt corelate cu obiectele cărora să li se poată acorda un sens şi 
care pot fi astfel confirmate de experienţă" (36). 

Critica raţiunii pure, ca disciplină teoretică, reprezintă astfel 
„întemeierea transcendentală a ontologiei ca atare" (37). în opo¬ 
ziţie cu şcoala de la Marburg (H. Cohen, P. Iiatorp), Heidegger 
consideră că filosofia transcendentală, teoria formulată de Kant 
în opera sa, nu este o „epistemologie a ştiinţelor naturii. Dim¬ 
potrivă, Critica fundează disciplina de bază a metafizicii, fundează 
filosofia transcendentală sau ontologia, fundează ştiinţa constituirii 
ontologice a fiinţărilor în genere, a naturii în sens formal" (38). 
însăşi deducţia transcendentală a categoriilor, care formează 
nucleul operei lui Kant, este înţeleasă de Heidegger ca „metoda 
examinării ontologice a elementelor cunoaşterii pure - intuiţia 
pură şi conceptele pure" (39). 

Alte interpretări sau „concepţii eronate" asupra semnificaţiei 
acestei opere blochează accesul la modul specific al gândirii 
transcendentale, dimensiunea ei filosofică rămânându-le mereu 
străină; ele nu „dau de veste despre cele întâmplate". Aceste 
interpretări eronate sunt, după Heidegger: (a) „neînţelegerea 
metafizică", (b) „neînţelegerea epistemologică" şi (c) „neînţele¬ 
gerea psihologică". Prima începe cu Fichte şi constă în transfor¬ 
marea „temei" Criticii, şi anume raţiunea umană finită, într-un 
Eu absolut. A doua, apărută în anii 1860, consideră Critica o 
teorie a cunoaşterii a ştiinţelor naturii. Această a doua neînţelegere 
dă naştere celei de a treia, deoarece exista opţiunea conform 
căreia Critica investiga cunoaşterea ca atare şi, deoarece cunoaş¬ 
terea era considerată un proces psihic, iar cercetarea psihicului 
era sarcina psihologiei, singura psihologie ştiinţifică fiind cea 
experimentală, s-a format opinia câ este posibil şi necesar să i 
se ofere Criticii o fundamentare cu ajutorul psihologiei experimen¬ 
tale" (40). O înţelegere realmente filosofică a intenţiilor originale 
ale lui Kant şi cu aceasta „accesul" la opera sa rămân astfel fără 
speranţe în aceste interpretări, chiar dacă am considera „suma" 
sau „conjuncţia" lor. Cercetarea fenomenologică se plasează într- 
o dimensiune ce le rămâne acestora pentru totdeauna ascunsă. 

Toate aceste „neînţelegeri" au anumite justificări. Deoarece 
Kant n-a stabilit întotdeauna clar ceea ce era self-evident, şi 

anume faptul câ în Critică el are de-a face cu „raţiunea umană", 
s-a ajuns ca sistemul lui să fie interpretat prin apel la o „conştiinţă 
în genere, nedefinită şi necunoscută" (41). De asemenea, nu 
pare a fi cert câ investigaţiile din Critică se referă la cunoaştere? 
Da, spune Heidegger, numai dacă „investigaţia lui Kant e văzută 
din afară". Dar astfel vom pierde cu totul semnificaţia „radicalizării 
problematicii filosofice" de către Kant. Interpretarea fenomeno¬ 
logică tinde să aducă la lumină acest orizont nou, profund, al 
cercetării lui Kant sau, cel puţin, „să introducă într-o nouă 
ambiguitate problemele pe care Kant le-a elucidat" (42). „Intenţia 
Criticii raţiunii pure rămâne de aceea cu totul ascunsă, dacă 
această operă este interpretată ca «teorie a experienţei» sau chiar 
ca teorie a ştiinţei pozitive a naturii. Critica raţiunii pure nu are 
cu «teoria cunoaşterii» nimic de-a face. Dacă, în general, ar avea 
vreun sens interpretarea epistemologică, atunci ar trebui să 
spunem: Critica raţiunii pure nu este o teorie a cunoaşterii ontice 
(Experienţa), ci una a cunoaşterii ontologice. Dar nici prin aceasta, 
care este foarte departe de interpretarea dominantă a Esteticii 
şi Analiticii transcendentale, esenţialul nu este atins, şi anume 
ontologia ca Metaphysica generalis, i.e. nucleul fundamental al 
întregii metafizici, este pentru prima oară întemeiat şi adus la 
sine. Cu problema transcendenţei, în locul metafizicii nu se pune 
«teoria cunoaşterii», ci ontologia interogată cu privire la posibili¬ 
tatea ei internă" (43). Prin „revoluţia copernicană", pe care Kant 
a pretins câ a realizat-o în filosofie, el a introdus problematica 
ontologiei în centrul reflecţiei. Pentru a da seama de adevărul 
originar ontologic („adevărul transcendental", care ar viza înseşi 
condiţiile constituirii structurii de fiinţă a existenţelor determinate), 
după care trebuia acum să se orienteze adevărul ontic (proiecţiile 
in cunoaştere ale acestor fiinţe determinate), nu mai putem 
presupune nimic ca dat, nici chiar „Faktum-ul adevărului ştiinţelor 
pozitive" (44), care constituia premisa Criticii, ci va trebui să 
investigăm direct temeiurile ontologiei. 

Pentru a-i acorda semnificaţie ontologică deplină Criticii, 
Heidegger va trebui să reinterpreteze însuşi principiul suprem al 
teoriei lui Kant, formulat de acesta astfel: „Condiţiile posibilităţii 
experienţei în genere sunt în acelaşi timp şi condiţii ale posibilităţii 
obiectelor experienţei". Despre semnificaţia acestui principiu, 
Heidegger scria: „Cine înţelege această propoziţie înţelege Critica 

raţiunii pure a lui Kant. Cine înţelege pe aceasta din urmă nu 
cunoaşte doar o carte din literatura filosofiei, ci cunoaşte o poziţie 
fundamentală a Dase/n-ului nostru istoric, pe care nu o poate 
nici ocoli, nici sări, nici nega în vreun fel" (45). Reinterpretarea 
lui Heidegger porneşte de la un text al lui Kant pe care îl modifică, 
adăugându-i în partea a doua articolui hotărât plural. Forma 
heideggeriană a principiului suprem al Criticii este următoarea: 
„Die Bedingungen der Moglichkeit der Erfahrung uberhaupt sind 
zugleich die Bedingungen der Moglichkeit der Gegenstande der 
Erfahrung" (46). Această formă este însă singura care autorizează 
interpretarea relaţiei exprimate prin „sunt în acelaşi timp" ( sind 
zugleich) ca o relaţie de identitate, iar prin aceasta însăşi 
interpretarea ontologică a categoriilor. De notat că textul lui Kant 
nu este transformat în nici o traducere în alte limbi de circulaţie 
universală (engleză, franceză, spaniolă, italiană etc.). în mod de 
neînţeles, traducerea lui N. Bagdasar şi E. Moisuc corectează 
tacit textul lui Kant, cu exact adăugirea lui Heidegger. De 
observat, cu aceeaşi surpriză, că şi Constantin Moica, în încercarea 
sa de a adânci interpretarea lui Heidegger, porneşte de la o 
modificare şi mai drastică a textului kantian, care conţinea şi ea 
adăugirea lui Heidegger: „Condiţiile de posibilitate a experienţei 
sunf condiţiile de posibilitate a lucrurilor din experienţă". O ase¬ 
menea reformulare a ideii (care pare a fi redată „din memorie") 
poate permite să se deducă: „Transcendentalul înseamnă facerea 
cu putinţă a realului din experienţă, prin întipărirea formelor 
apriorice în real. Tot universul transcendentalului este urzeala a 
patrusprezece forme - timpul şi spaţiul, ca forme ale sensibilităţii, 
categoriile, ca forme ale intelectului - care trec din formalul lor 
în real". Demersul kantian devine astfel un procedeu „constructiv 
pentru realitate" (47). 

Orice interpretare trebuie să satisfacă anumite condiţii de 
adecvare, de conformitate cu tematica şi structura operei, pentru 
a nu se transforma într-o „lectură" subiectivă, o proiecţie arbitrară 
a ideilor interpretantului, care transformă textul într-un prilej 
pentru o construcţie autonomă. Şi interpretarea fenomenologică, 
în ciuda radicalităţii ei, trebuie să fie astfel consistentă cu 
susţinerile fundamentale ale autorului, cu formulările lui explicite 
de metafilosofie, în măsura în care acestea, la rândul lor, sunt 
coerente cu realizările efective ale operei şi nu sunt doar o 

retorică menită să plaseze acea operă sub autoritatea unor 
strategii metodologice şi concepte generale admise de paradigma 
dominantă. Construcţia interpretării fenomenologice îşi asumă 
şi determinarea explicită a condiţiilor de adecvare, examinarea 
critică a concordanţei statutului operei cu prezentarea ei meto¬ 
dologică. „A înţeiege un autor mai bine decât s-a înţeles el însuşi 
înseamnă a examina "descrierile” lui din perspectiva "funda¬ 
mentelor» a ceea ce el a înţeles" (48). Metodologia interpretării 
fenomenologice, oricât de critică şi reflexivă, nu pretinde un 
acces absolut („în sensul râu") la structura şi semnificaţia unei 
opere. Orice interpretare rămâne finită, necesitând reluări şi 
întemeieri viitoare. „O asemenea întreprindere se consideră pe 
sine ca absolută în sensul autentic numai atunci când ea se 
înţelege pe sine ca finită" (49). 

Interpretarea fenomenologică nu proiectează direct asupra 
operei un model preconceput de înţelegere; ea nu „plonjează în 
întuneric", dispensându-se de munca preliminară de „familia¬ 
rizare" cu textul şi structura operei; ea necesită „examinarea 
conexiunilor interne între părţi, interpretarea seriei de demonstraţii 
- cunoaşterea conceptelor şi a principiilor"; este necesar de 
asemenea să cunoaştem originea acestor concepte, modul în 
care ele provin dintr-o tradiţie şi felul în care în acelaşi timp ele 
o transformă. Şi mai importantă decât aceasta este înţelegerea 
modului în care „un autor a văzut ceea ce a văzut", a felului în 
care el şi-a determinat problemele şi a formulat soluţiile lor şi, 
în general, modul în care el şi-a construit forma operei. Dar 
aceasta nu înseamnă că vom repeta doar conceptele şi propoziţiile 
autorului. „Trebuie să mergem atât de departe încât să vorbim 
aceste concepte şi propoziţii cu Kant, din interior, din aceeaşi 
perspectivă" (50). numai astfel, depăşind exegeza istorico-critică, 
fenomenologia va putea să readucă la viaţă o filosofie anterioară, 
să ofere o „apropriere filosofică a operei" şi astfel să mijlocească 
filosofarea însăşi. 

Toate aceste precauţii nu asigură infailibilitatea interpretării 
fenomenologice. Recunoaşterea explicită a „finitudinii interpre¬ 
tării" nu a scutit pe Heidegger de acuzaţia de neadecvare. E. Cassirer, 
într-o celebră polemică cu Heidegger, îl consideră pe acesta nu 
un „comentator" al lui Kant, ci un „uzurpator, care pătrunde cu 
forţa în sistemul lui Kant pentru a-1 subordona propriilor lui 

intenţii, pentru a se servi de acesta în scopul unei alte pro¬ 
blematici" (51). 

O analiză pertinentă a interpretării heideggeriene a Criticii 
raţiunii pure o oferă W. Stegmueller. Aceasta permite să se 
observe nu numai particularităţile „modului de gândire heideg- 
gerian", dar şi „pericolele" pe care le aduce cu sine filosofia lui 
Heidegger în raportarea sa exegetică la Kant. Heidegger respinge 
ideea că semnificaţia Criticii s-ar reduce la întemeierea unei 
epistemologii (a ştiinţelor naturii), ea vizând mai degrabă consti¬ 
tuirea unei metafizici care s-ar afla, eventual, la baza acestei 
teorii a cunoaşterii, a unei ontologii care să dezvăluie sensul 
Fiinţei. Pentru a accede la acest sens al Fiinţei se cere, după 
Heidegger, să se pornească de la problema sensului acelei 
existenţe care are un loc distinct în cadrul întregii fiinţări, existenţa 
umană ( Dasein ). Aceasta este tema ontologiei fundamentale: 
căutarea constituţiei fiinţării umane, a structurii de Fiinţă a oricărui 
existent. Punctul de plecare veritabil al unei metafizici nu trebuie 
să fie un concept abstract şi o problematică generală, ci o 
întrebare concretă: „Ce este omul?". într-adevâr, aceasta este şi 
întrebarea „sintetică" a lui Kant. Ea va orienta întreaga cercetare 
a lui Heidegger în vederea determinării sensului şi posibilităţii 
metafizicii. Dacă, pentru Kant, apare în prim-plan investigarea 
capacităţilor cognitive ale omului, aceasta nu reprezintă un scop 
ultim; prin aceasta el vrea să obţină o pătrundere în esenţa 
fiinţării umane însăşi. Pe scurt, scopul lui Kant ar fi fost „dezvă¬ 
luirea finitudinii umane", iar aceasta ar trebui să se „arate în 
finitudinea cunoaşterii umane" (52). Această finitudine se mani¬ 
festă atât în rolul pe care-1 acordă Kant intuiţiei, ca o „facultate 
receptivă", cât şi în înţelegerea intelectului ca o întreprindere ce 
procedează discursiv, prin concepte generale, având nevoie de 
mijlocirea reprezentării („reprezentarea lor în intuiţie") pentru a- 
şi demonstra realitatea lor obiectivă. Această necesitate a medierii 
prin intuiţie a conceptelor generale este, după Heidegger, „indi¬ 
cele cel mai tare al finitudinii". Aşa cum arată Stegmueller, pentru 
Heidegger împărţirea kantiană a capacităţilor cognitive în 
sensibilitate, intelect şi raţiune are doar un caracter provizoriu; 
ele se înrădăcinează, în ultimă instanţă, într-o capacitate „origi¬ 
nară", puterea de imaginaţie transcendentală, prin care 
„multiplicitatea intuiţiilor este introdusă într-o imagine". Pentru 

Kant Insă, această rădăcină originară ar fi constituit o problemă a 
cărei semnificaţie i-a rămas ascunsă; de aceea, in a doua ediţie a 
Criticii, el a suprimat-o, „lăsând să apară în locul ei raţiunea" (53). 

Pentru Stegmueller, interpretarea fenomenologică a lui Heideg- 
ger, dincolo de numeroase analize particulare, apare ca extrem 
de îndoielnică, „însăşi încercarea de a vrea să se înţeleagă Critica 
raţiunii pure a lui Kant pornind de la problema Fiinţei înseamnă 
o acţiune violentă. Se operează cu un concept al metafizicii - 
acela al metafizicii ca doctrină a Fiinţei - care este contra spiritului 
kantian. Conceptul heideggerian al metafizicii conţine o caracte¬ 
rizare obiectuală a acestei discipline, adică din perspectiva 
obiectului cu care se ocupă (precumpănitor sau exclusiv) 
metafizica. Kant are multe obiecţii împotriva unei asemenea 
înţelegeri a conceptului metafizicii (vezi, de exemplu, B870ff). 
După el, nu e posibilă decât o caracterizare formală a metafizicii, 
o caracterizare ce vizează particularităţile esenţiale ale propoziţiilor 
metafizice. împărţirea genială a lui Kant a judecăţilor în empirice 
şi apriorice, pe de o parte, analitice şi sintetice, pe de altă parte, 
face posibilă această caracterizare" (54). Ca urmare, în partea ei 
„pozitivă". Critica oferă o „metafizică a experienţei" (o reconstruc¬ 
ţie sistematică a presupoziţiilor sintetice a priori ale cunoaşterii 
de experienţă), centrată pe „Analitica principiilor". Metafizica lui 
Kant nu este transcendentă, ea nu tematizează direct existenţa 
sau structurile ei constitutive, nu este o „ştiinţă a realităţii". Dacă 
am face un „experiment mental" şi am inversa relaţia, încercând 
să vedem cum ar apărea metafizica lui Heidegger din perspectiva 
problematicii şi rezultatelor Criticii raţiunii pure. atunci, spune 
Stegmueller, ontologia existenţială a lui Heidegger ar fi inclusă 
în categoria „metaficilor proaste", fiind realmente doar o psiholo¬ 
gie raţională, evident, nu în forma istorică pe care o respingea 
direct Kant: „Filosofia lui Heidegger nu conţine nici o dovadă a 
substanţialităţii sufletului, nici o demonstraţie a nemuririi lui". 
Kant însă, consideră Stegmueller, nu s-a îndreptat în principal 
împotriva acestor teze ale psihologiei raţionale a lui Wolff, ci 
împotriva „posibilităţii unei ştiinţe apriorice a omului". Această 
„analiză existenţială" n-ar fi mediată de structurile epistemologice, 
expuse de Kant pentru ştiinţele autentice, ci ar fi mai degrabă o 
„intuiţie directă a esenţei unui domeniu de realitate". Lucrul 
acesta e dovedit de preeminenţa problemei transcendenţei la 
Heidegger (55). 

Foarte importantă este următoarea observaţie a lui Stegmu- 
eller: interpretarea filosofiei teoretice a lui Kant ca metafizică a 
experienţei nu este singura posibilă. Multitudinea gândirii lui Kant 
permite şi alte interpretări: Critica raţiunii pure poate fi astfel 
înţeleasă ca o întemeiere a idealismului transcendental, ca o 
teorie a constituirii conceptului lumii reale; se pot, de asemenea, 
distinge „teorii locale", cum ar fi o teorie a ordonării obiective a 
timpului (topologia timpului). „Dintre toate aceste posibilităţi, 
după cele spuse mai sus, punctul de plecare ales de Heidegger 
- problematica ontologiei fundamentale - este cel mai puţin 
potrivit pentru a obţine un acces real la problema lui Kant". 
Interpretarea „finitistă" a lui Heidegger nu ţine seama de prezenţa 
acelor concepte kantiene „înrădăcinate in ideea de necondiţionat" 
şi care-1 determină pe om ca „fiinţă ce decide liber", care nu 
rămâne „încarcerată în temporalitate şi finitudine, ci aparţine 
lumii inteligibile" (56). Interpretarea lui Heidegger reduce drastic 
conceptul raţiunii; finitismul proiectat asupra lui Kant rezervă 
raţiunii doar sensul de „raţiune pur sensibilă". Finitismul existenţei 
umane este construit prin „monismul" interpretării lui Heidegger, 
subsumarea fiinţei umane în întregime unei singure perspective. 
La Kant, ca fiinţă morală, omul este un „Eu inteligibil" care nu se 
mal supune temporalităţii şi finitudinii Dasein- ului. Perspectiva 
practică transcende temporalitatea. De fapt, nucleul diferenţei 
lui Kant faţă de Heidegger îl constituie, după Stegmueller, concep¬ 
tualizarea diferită a finitudinii: pentru Kant, ea se referă la limitarea 
capacităţilor cognitive umane; pentru Heidegger, finitudinea 
Dasein -ului se exprimă prin teamă, grijă, cădere, moarte etc. 
„Dincolo de aceste determinaţii se află o atmosferă, un sentiment 
al vieţii şi al lumii esenţial diferit de cel kantian" (57). Heidegger 
proiectează asupra lui Kant o atitudine existenţială de sorginte 
kierkegaardiană, cu totul străină lui Kant şi care a fost, după 
Stegmueller, cel mai pregnant redată prin cuvintele lui Cassirer: 
„Kant este şi rămâne - în sensul cel mai frumos al cuvântului - 
un gânditor al Aufklărung- ului". 

Dincolo de dificultăţile şi controversele generate de rezultatele 
interpretării fenomenologice a Criticii raţiunii pure , este necesară 
o discuţie generală asupra acestei perspective interpretative. 
Reconstrucţia fenomenologică a unei opere, dacă evită căutarea 
unor „soluţii vechi la probleme noi", este importantă prin propen- 

siunea ei radicală, prin cerinţa adâncirii exegezei unei teorii 
filosofice până la determinarea formei ei constitutive, iar aceasta, 
în cazul lui Heidegger, angajează în ultimă instanţă o viziune 
ontologică primară. 

Radicalitatea pretinsă a interpretării fenomenologice semnifică 
reconstrucţia unei opere/teorii pornind de la condiţiile ei de 
posibilitate, care trebuie să fie şi condiţii de posibilitate ale filo¬ 
sofici în genere. Cu alte cuvinte, o interpretare radicală trebuie 
să proiecteze semnificaţia unei opere arătându-i modul în care 
ea se înscrie sau depinde de orizontul determinativ al tematizării 
filosofice, acel „loc privilegiat" al întemeierii tuturor demersurilor 
şi orizonturilor filosofice. Aceasta înseamnă „a gândi odată cu 
autorul", a filosofa împreună cu el, eventual, a-1 face pe acesta 
consecvent cu sine însuşi. Opera trebuie înscrisă astfel într-o 
ierarhie constitutivă a „momentelor" filosofării pentru a-i demon¬ 
stra „validitatea" sau, în alţi termeni, „adecvarea explicativă": 
desfăşurarea inversă a operei trebuie urmărită până la temeiurile 
ei, trebuie obţinută consistenţa arhitectonicii ei cu temeiurile 
astfel dezvăluite, care trebuie să fie, după Heidegger, şi temeiuri 
ale posibilităţii filosofiei însăşi. Semnificaţia unei opere se 
dobândeşte prin „trasarea drurriului către fundamente". 

Această pretenţie presupune accederea la acel „început 
radical" al filosofării, care, în ordinea „deducţiei întemeietoare", 
să asigure acea atitudine sau poziţie preferenţială pentru o 
interpretare „adecvată", nu în sensul „fidelităţii exterioare", ci al 
conformităţii cu constituirea originară a filosofiei, care trebuie 
să fie reflectată în înseşi condiţiile de posibilitate ale unei opere 
filosofice. Pentru Heidegger, acest rol fondator revine ontologiei 
fundamentale ca analitică sau hermeneutică a Dasein- ului, succe¬ 
soarea legitimă a filosofiei prime, a filosofiei „pure", cum spune 
Heidegger. 

Aceeaşi problemă a primit cu totul altă soluţie în filosofia 
analitică, în care rolul de orizont iniţial al problematizării filosofice 
îi revine analizei logice a limbajului. „Filosofia limbajului (sau 
ontologia analitică) este astăzi filosofia primă", astfel sună un 
slogan al acestei orientări filosofice. Locul privilegiat al ontologiei, 
contestat de transformarea transcendentală a filosofiei, este încă 
o dată negat de modificarea produsă de filosofia analitică. 
Asumând limbajul, şi nu subiectivitatea transcendentală ca loc 

al determinării structurilor a priori, această filosofie subordonează 
critic (iar în cele mai multe cazuri elimină) celelalte probleme şi 
orizonturi tematice ale filosoficului. înainte de a spune ceva 
despre realitate şi de a cerceta constituirea ei ca obiect de 
cunoaştere, vor trebui analizate formele lingvistice ale cunoaşterii, 
vor trebui cercetate posibilitatea şi condiţiile enunţurilor cu sens; 
numai după aceea se poate relua calea inversă spre realitate. 
Filosofia logic-analitică inversează, în spaţiul logic al dependenţei 
ideilor ordinea tematizârii problemelor din istoria filosofi ei. Este 
această cale a fundării mai adecvată decât aceea a ontologiei 
fundamentale a lui Heidegger? în critica pe care Stegmueller o 
face acesteia, răspunsul pare evident. 

în general, pentru a evita vaguitatea conceptelor şi a construi 
probleme cu sens, ontologia ar presupune o analiză logică a 
formulărilor lingvistice. Logica ar putea oferi ontologiei „criterii 
ale existenţei" care determină exact nu numai „angajările onto¬ 
logice ale teoriilor" (ce spun teoriile câ există), dar ar constitui şi 
o condiţie preliminară a examinării problemei substanţiale a 
existenţei, ar conduce interogaţia, ce anume există realmente? 

Această analitică logicâ-lingvisticâ este necesară, consideră 
Stegmueller, indiferent dacă determinaţiile fiinţei (ca universali) 
vor fi considerate „existenţiali" sau „categorii". O ontologie funda¬ 
mentală ar trebui sâ conţină în însuşi domeniul ei această analiză 
logică a „existenţei", nu doar sâ accepte deja ca soluţie una 
dintre interpretările „Fiinţei". 

Un început absolut în filosofie este însă o „fata morgana", o 
iluzie a unui raţionalism radical. La rândul ei, această propedeutică 
logico-analiticâ, prin care se circumscriu criterii de existenţă şi 
de semnificaţie pentru teorii sau limbaje, presupune o viziune 
metafizică, de cele mai multe ori aceasta fiind o concepţie 
„particularistâ" asupra existenţei, preeminenţa ontologică a 
particularului în raport cu universalul. Ea „informează" criteriile 
logice şi le determină orizontul de semnificaţie. Pentru a cita un 
filosof analitic contemporan: „Ontologia este teoria cea mai 
generală a existenţei, astfel încât conceptul existenţei nu poate 
lipsi dintre conceptele ei de bază. Dar logicienii, începând cu 
Frege, au propus o concepţie falsă despre existenţă ca un 
cuantificator sau un concept de ordinul doi. Nu este nici o îndoială 
câ un asemenea concept şi un cuantificator existenţial sunt 

departe de a fi clar că ne dau sensul ontologic fundamental al 
existenţei"; aplicarea metodelor logicii formale în ontologie ar 
presupune „o armonie miraculoasă sau garantată transcendental 
între formele limbajului logicii predicatelor şi lucrurile care există" 
(58). De fapt lucrurile stau în filosof ia analitică exact astfel. 
Transformarea lingvistică a filosofiei propuse de Wittgenstein 
(„Orice filosofie este -'Critica limbajului--", sună o celebră teză a 
Tratatului logjco-filosofic) nu se poate, la rândul ei, întemeia decât 
într-o modalitate transcendentală. Prin Wittgenstein, abordarea 
transcendentală a fost deplasată de la nivelul raţiunii la nivelul 
limbajului. 

Considerarea limbajului ca mediu al căutării unor structuri 
universale şi al determinării prin „regimentare" logică a proble¬ 
melor şi propoziţiilor cu sens presupune o atitudine metafizică 
asupra limbajului şi a „serviciilor" pe care acesta le-ar aduce 
filosofiei. Ca mediu "transparent", analizabil cu instrumente 
exacte, limbajul se configurează ca un tip de „existenţă" a cărei 
analiză ar răspunde în egală măsură celor două condiţii ale 
cercetării metafizice, formularea unor structuri invariante („catego¬ 
riile") şi determinarea „căii inverse", de la universal la particular 
(problema individuaţiei): pe de o parte, limbajele naturale par a 
avea în comun o structură determinativă generală (gramatica 
universală), iar, pe de altă parte, limbajul are capacitatea de a 
se specifica până la idiolect, purtând în el cele mai particulare 
determinaţii. 

Valoarea considerării analizei limbajului un prealabil al oricărei 
filosofări cu sens este determinată de o anumită considerare 
metafizică a limbajului. După cum scria E. Coşeriu, „limbajul nu 
depinde nicidecum de - existenţa» lucrurilor - căci este anterior 
distincţiei însăşi între existenţă şi inexistenţă, ci, invers, este 
condiţia necesară pentru existenţa lucrurilor... Limbajul este 
înţelegerea fiinţei, însă nu prin aportul unui subiect absolut, nici 
a individului superior, ci prin aportul omului istoric" (59). 

Morala acestei discuţii asupra semnificaţiei locului originar al 
tematizării filosofice pentru interpretarea filosofică pare a fi 
evidentă: subdeterminarea de către text a interpretării nu poate 
fi depăşită complet prin înscrierea operei într-o dependenţă 
tematică de un orizont absolut privilegiat, fondator al filosofârii 
însăşi. Interpretarea rămâne mereu „finită" şi nedeterminată. 

întreprindere permanent deschisă. „Depăşirea relativismului şi 
arbitrarului, scrie un filosof contemporan, nu poate fi garantată 
de o superperspectivâ care la analiză s-ar dovedi a transfigura şi 
masca în limbaj esenţialist o parţialitate şi o poziţie partizană. 
Dacă acestea sunt inerente, important este să le practicăm cu 
luciditate în cadrul unei viziuni (nu superviziuni!) care să dea 
cele mai mari şanse de realizare inteligibilităţii coerente şi 
înglobante: o viziune deschisă, revizuibilă, capabilă să se modifice 
ea însăşi prin demersurile integratoare pe care le operează, prin 
progresele şi modificările care survin pe terenul perspectivelor 
parţiale de integrat" (60). 



erspective hermeneutice 


Ca şi interpretarea fenomenologică, a cărei continuare se 
pretinde a fi, hermeneutica se consideră o abordare de importanţă 
fundamentală în toate domeniile umaniste: teologia, filosofia, cri¬ 
tica literară etc. Conform definiţiilor de dicţionar, hermeneutica 
ar fi „studiul principiilor metodologice ale interpretării şi expli¬ 
caţiei; specific: studiul principiilor generale ale interpretării Bibliei" 
(Webstefs Third FiewInternational Dictionary). Hermeneutica repre¬ 
zintă, după principalii ei reprezentanţi (H.-G. Gadamer, P. Ricoeur, 
G.Vatimo ş.a.), o disciplină generală fondatoare a ştiinţelor umane; 
ea este atât o abordare directă, nemijlocită, a existenţei dense de 
semnificaţii ce caracterizează fiinţa umană şi creaţiile ei culturale, 
cât şi o modalitate specifică de interpretare a textelor, simbolurilor 
şi operelor literare, filosofice etc. 

Ca perspectivă interpretativă, hermeneutica se distinge de 
alte abordări prin modul specific in care consideră ontologia 
operei. Ea este opusă realismului, pentru care o operă este o 
existenţă în lume ca oricare altă entitate sau proces natural. 
Textele sunt considerate ca având o existenţă autonomă (cu 
propria ei structură şi dinamică), independentă de subiectul 
observator, perceptiv şi interpretant. Dualismul „operă-interpret" 
reduce sarcina acestuia din urmă la descriere şi explicaţie, stra¬ 
tegii de cunoaştere având aceeaşi structură indiferent de natura 
specială a domeniului în care se înscriu aceste opere. Textul, ca 
întruchipare materială a ideilor, trebuie „pătruns" intelectual 
printr-o analiză metodică, coordonată de reguli care nu diferă 

esenţial de cele ale interogării naturii în ştiinţele teoretice. Cum 
s-a descoperit recent, de exemplu, pentru Newton, că 
metodologia construcţiei „din fenomene" a legilor naturii era 
esenţialmente congruentă cu regulile restabilirii sensului autentic 
al scrierilor sfinte, a căror semnificaţie fusese „coruptă" de 
exegeza ortodoxă. Ideea „Cărţii naturii", temă a filosofiei renas¬ 
centiste, reprezenta conversia atitudinii de mai sus asupra 
statutului ontologic al operelor. Cu totul alta este perspectiva 
hermeneuticii: „Gadamer, urmându-1 pe Heidegger, îşi pune 
întrebări de genul: Care este caracterul ontologic al înţelegerii? 
Ce gen de întâlnire cu Fiinţa este implicat în procesul herme- 
neutic? Cum poate tradiţia, trecutul transmis, să pătrundă şi să 
modeleze actul înţelegerii unui text istoric?" (61). 

Hermeneutica, aşa cum consideră R. E. Palmer, pune în 
discuţie înseşi presupoziţiile ontologice ale unei analize a operelor, 
textelor, creaţiilor simbolice în genere. Continuând critica radicală 
a „atitudinii realiste" (proprie metodei ştiinţifice a explicaţiei, 
idealului ei de obiectivitate), inaugurată de fenomenologie, care 
punea în discuţie fundamentele ontologice ale interpretării 
realiste, hermeneutica propune o reconceptualizare profundă a 
relaţiei subiect-operă şi, ca urmare, o disociere esenţială a celor 
două strategii de raportare la operă: explicaţie (analiză) şi 
interpretare. 

După hermeneutică, opera nu este un simplu „obiect pentru 
analiză", ţinând de o lume autonomă, a cărei „înţelegere" urmează 
metodele descrierii conceptuale. Ea este întotdeauna „marcată 
de atingerea omului"; cuvântul însuşi sugerează aceasta, o operă 
fiind întotdeauna o operă a unui om (sau a lui Dumnezeu). Un 
obiect, pe de altă parte, poate fi o operă sau el poate fi un lucru 
natural. Utilizarea cuvântului „obiect" pentru a ne referi la operă 
estompează o importantă distincţie, deoarece trebuie să vedem 
opera nu ca pe un obiect, ci ca o operă. Critica literară trebuie 
să caute o „metodă" sau ,:teorie" aptă pentru descifrarea urmei 
umane asupra unei opere, „sensul" ei. Acest proces de „desci¬ 
frare", această „înţelegere" a sensului unei opere este centrul 
de interes al hermeneuticii (62). 

Dacă fenomenologia, interesată de structurile constitutive 
ale operei, de orizonturile ei tematice, o consideră încă un gen 
de existenţă ideală sui generis, într-o manieră platonistă (fiinţarea 

ei ţine de domeniul validităţii, al idealităţii), hermeneutica pretinde 
un nou statut ontologic pentru operă, ireductibil la orice existenţă 
reală, ideală sau empirică. Ea se plasează mai degrabă la nivelul 
„dialogului" omului cu lumea; este o creaţie, produs al proiectării 
unei sensibilităţi, construcţie a unui sens: „O operă de literatură 
nu este un obiect pe care-1 înţelegem prin conceptualizare sau 
analiză; el este o voce pe care trebuie s-o auzim şi s-o înţelegem 
prin «ascultare” mai degrabă decât prin vedere... înţelegerea 
este atât fenomen epistemologic cât şi ontologic. înţelegerea 
literaturii trebuie înrădăcinată în modul de înţelegere primar şi 
cuprinzător cu care avem de-a face prin însăşi fiinţarea noastră 
în lume. înţelegerea unei opere literare, ca urmare, nu este un 
gen de cunoaştere ştiinţifică ce zboară de la existenţă într-o 
lume de concepte; ea este o întâlnire istorică necesitând o 
experienţă personală a existenţei în lume" (63). Qadamer insistă 
asupra caracterului nesubiectiv al înţelegerii, asupra naturii ei 
ca „proces ontologic": „înţelegerea nu este niciodată o procedură 
subiectivă aflată intr-o relaţie cu un «obiect» dat, ci ea aparţine 
istoriei operative ( Wirkungsgeschichte ) - şi aceasta înseamnă 
existenţei a ceea ce este înţeles" (64). 

Ca şi interpretarea fenomenologică, perspectiva hermeneu¬ 
tică nu este doar o metodologie a interpretării operelor, ci şi o 
teorie a sensului însuşi al filosofiei (sau literaturii), o reflecţie 
critică asupra filosofiei ca hermeneutică. Fundamentarea herme¬ 
neuticii este astfel, in acelaşi timp, fundamentarea filosofiei. Din 
acest punct de vedere ea împărtăşeşte cu fenomenologia 
„radicalitatea" interpretării, înrădăcinarea ei într-o viziune asupra 
statutului şi condiţiilor filosofiei şi a „umanioarelor" ca „discipline 
ale înţelegerii". „Hermeneutica este studiul acestui temei ultim 
al înţelegerii. Ea încearcă să ţină împreună două arii ale teoriei 
înţelegerii: problema cu privire la ce este implicat în procesul 
de înţelegere a unui text şi problema a ceea este înţelegerea 
însăşi în înţelesul ei cel mai fundaţional şi «existenţial»" (65). 
Hermeneutica intenţionează să clarifice caracterul „interpretativ" 
al ştiinţelor ce explorează operele umane, să fundamenteze 
teoretic ştiinţele umane printr-o reconsiderare radicală a oricăror 
întreprinderi din acest domeniu: „Prin studiul teoriei hermeneu- 
tice, ştiinţele umane îşi pot dobândi măsura deplină a self- 
cunoaşterii şi o mai bună înţelegere a naturii sarcinii lor" (66). 

Hermeneutica, în sensul ei fundamental, nu este doar o teorie 
a interpretării textelor; ea, în genere, cum scrie Palmer, 
transcende formele lingvistice ale interpretării. De aceea, tehnicile 
ei depăşesc „formele scrise" ale operelor şi se aplică oricărei 
modalităţi a artei, oricăror opere ale omului; mai mult, herme¬ 
neutica îşi asumă nu doar sarcina explicării sau „traducerii" unor 
semnificaţii ale unor texte sau opere, ci şi pe aceea a înţelegerii 
sensului realităţii, în măsura în care aceasta se prezintă pentru 
orri nu complet „decupată" în categorii, genuri naturale etc., ca 
o realitate out-there, ci se constituie în interacţiune cu subiectul 
epistemic printr-o proiecţie a unor taxonomii, scheme concep¬ 
tuale etc. însuşi limbajul conţine o „imagine despre lume" şi, ca 
atare, orice text lingvistic este supradeterminat, spune mai mult 
decât conţin „afirmaţiile" lui. Interpretarea trebuie să „comunice" 
şi acest nivel profund al textului, dacă îşi propune să obţină 
sensul plenar al textului sau operei. 

Complexitatea sarcinii pe care şi-o asumă hermeneutica a 
condus în mod necesar la o diversificare internă a ei, la o multi¬ 
tudine de sensuri particulare, dintre care cele mai importante, 
după Palmer, sunt: (i) teoria exegezei biblice (sensul iniţial, 
tradiţional); (ii) metodologia filosofică generală; (iii) ştiinţa oricărei 
înţelegeri a limbajului; (iv) fundamentele filosofice ale Geistes- 
wissenschaften; (v) fenomenologia existenţei şi înţelegerii existen¬ 
ţiale; (vi) sistemele de interpretare, atât conservatoare, cât şi 
iconoclaste, utilizate de om pentru a obţine sensul ascuns în 
mituri şi alte simboluri (67). Acestea nu sunt complet separate; 
ele pun mai degrabă accentul pe diferite aspecte sau „momente" 
ale actului interpretării. Prin aceste momente, hermeneutica 
cunoaşte un spectru larg de posibilităţi, de la cele care pretind 
obiectivitatea sau validitatea interpretării conforme cu canoanele 
explicaţiei ştiinţifice, până la cele care consideră că interpretarea 
creează sensurile unei opere, ale unui text (sau unui „obiect" - 
fenomenul acelui Sinngebung ); se pot regăsi printre aceste 
momente orientări dominate de ţeluri ontologice, în raport cu 
altele pentru care doar metodologia particulară contează, iar 
acesteia i-ar reveni ca sarcină esenţială însăşi destrucţia critică a 
ontologiei. Se remarcă, de asemenea, hermeneutici centrate 
pe analiza structurilor interne care fac posibil sensul, în confrun¬ 
tare cu cele care acordă rolul hotărâtor în constituirea sensului 

„preînţelegerii" interpretantului sau, altfel formulat, hermeneutici 
care pun în prim-plan „momentul înţelegerii obiectului prin sine, 
respectiv momentul considerării sensului existenţial al obiectului 
pentru viaţa şi viitorul omului" (68). 

în contextul de faţă ne interesează acele perspective pentru 
care hermeneutica este, într-un sens mai restrâns, o teorie a 
interpretării textelor sau operelor. Dintre numeroasele „canoane 
ale interpretării" ne vom referi în continuare la cele propuse de 
Emilio Betti, fondatorul Institutului pentru teoria interpretării de 
la Roma. Partizan al propensiunii hermeneuticii spre obiectivitate, 
Betti consideră că aceasta poate ajunge în interpretare la rezultate 
valide, tocmai întrucât se asumă existenţa în obiect a unui „sens 
obiectiv, verificabil". E. Betti propune câteva reguli ale herme¬ 
neuticii prin care se detaşează de „subiectivitatea extremă" a 
perspectivei lui Qadamer, care lasă cu totul indeterminatâ 
alegerea între diferitele proiecţii ale semnificaţiei, nedefinind 
metode şi norme pentru a distinge între interpretarea „corectă" 
şi cea „falsă". Primul „canon" (fundamental) afirmă „autonomia 
hermeneutică a obiectului". După acest principiu, „obiectul de 
interpretat este o obiectivare a spiritului uman exprimată în forme 
sensibile". Interpretarea, ca urmare, este necesarmente „re¬ 
cunoaştere şi re-construcţie a sensului" pe care autorul, utilizând 
o formă specială a unităţii materialelor, a fost capabil s-o întru¬ 
chipeze" (69). Subiectivitatea nu este total liberă în faţa unei 
opere; ea trebuie să pătrundă alteritatea unei opere, să se 
proiecteze într-un obiect nu într-un mod arbitrar, ci în conformi¬ 
tate cu intenţia creatorului. După Betti, „subiectul şi obiectul 
procesului de interpretare - adică interpretul şi formele pline de 
sens - sunt aceleaşi cu cele care se întâlnesc în orice proces de 
cunoaştere"; trăsăturile lor particulare provin din faptul că, aici, 
obiectul nu este un obiect oarecare, ci o „obiectivare a spiritului, 
iar sarcina subiectului cunoscător constă în a recunoaşte în ele 
obiectivări ale gândului creatorului..., de a reîntâlni intuiţia care 
se anunţă în ele" (70). Interpretarea s-ar realiza printr-un gen de 
„inversiune" a procesului creator: interpretul trebuie să parcurgă 
drumul creaţiei în direcţie inversă, să ajungă la intimitatea 
momentelor lui interne. Sensul va fi astfel nu o invenţie a 
interpretului, ci o manifestare a „obiectului" - potrivit dictum- 
ului vechilor teoreticieni ai hermeneuticii: sensus non est 

inferendus sed efferendus. Formele sensibile trebuie înţelese 
în „legitatea lor imanentă"; ele trebuie „măsurate" cu o unitate 
proprie, imanentă, dată în determinarea lor originară, determinare 
ce trebuie să corespundă formei create din punctul de vedere 
al autorului. 

Al doilea canon afirmă contextualitatea sensului: numai 
conexiunea părţilor sau fragmentelor unei opere îi conferă sens 
(„legea integralităţii, totalităţii" - elementele şi întregul se 
iluminează reciproc). Al treilea canon, topicalitatea sensului, 
implică reconstrucţia unui text prin proiectarea experienţei şi 
înţelegerii interpretului, dar sensul unui text preexistă interpre¬ 
tului: „trebuie să admitem că textul are ceva care să ne spună, 
pe care noi nu-1 cunoaştem dinainte de la noi înşine şi care 
există independent de actul înţelegerii" (71). 

Acestor canoane li se pot adăuga anumite condiţii ale 
interpretării, cum ar fi cea formulată de E. D. Hirsch: o operă 
are esenţialmente o dimensiune intenţională; ea exprimă intenţia 
unui autor; iar aceasta, la rândul ei, trebuie să constituie „norma 
prin care validitatea oricărei "interpretări" (explicaţia sensului 
verbal al unui pasaj) este măsurată... Această intenţie este o 
entitate determinată, asupra căreia poate fi obţinută o dovadă 
obiectivă şi, dacă această dovadă e prezentă, determinarea 
sensului poate fi făcută astfel încât ea să fie universal recunoscută 
ca validă" (72). „Eroarea" lui Qadamer ar consta în identificarea 
„sensului verbal" cu „semnificaţia (pentru noi, astăzi)". După 
Hirsch, sarcina hermeneuticii se restrânge la primul aspect (cel 
de al doilea căzând în seama criticii literare), şi anume sensul 
verbal, singurul care poate avea o determinare neambiguâ, 
putând fi supus criteriilor de identitate şi individuaţie. „Atunci 
când spun că sensul verbal e determinat, înţeleg că el este o 
entitate identică cu sine. Mai mult, înţeleg, de asemenea, că el 
este o entitate care rămâne aceeaşi de la un moment la altul - 
că este neschimbătoare. într-adevâr, aceste criterii au fost deja 
implicate în exigenţa ca sensul verbal să fie reproductibil, să fie 
mereu acelaşi în diferite acte de interpretare. Sensul verbal este 
deci ceea ce el este, şi nu ceva diferit, şi el este întotdeauna 
acelaşi. Acest lucru înţeleg eu prin determinare" (73). De aceea, 
hermeneutica poate aspira, într-un efort filosofic, să capteze „ce 
a înţeles autorul". Hirsch propune şi instrumente specifice actului 

hermeneutic, metode de acces la „sensul intenţionat": analiza 
logică, apelul la biografie, calculul statistic al ocurenţelor unor 
concepte sau idei pentru a determina sensul cel mai probabil al 
unui fragment etc. Inspiraţia husserliană a acestei concepţii 
asupra hermeneuticii apare direct, în înţelegerea „realistă" a 
sensului unei opere ca un „obiect intensional" ce poate fi invariant 
la diferite acte intenţionale, sens conceput ca o idee sau o esenţă 
independentă. 

Confruntând opiniile lui Betti şi Hirsch, pe de o parte, cu cele ale 
lui Qadamer şi post-heideggerienii, pe de altă parte, două tendinţe 
ce asimilează programul hermeneuticii fie unei „teorii a validităţii", 
fie unei „arte a înţelegerii". Palmer conchide: „Astfel, dezbaterea 
hermeneutică continuă. De o parte se află apărătorii obiectivitâţii şi 
validării, care consideră hermeneutica o sursă teoretică pentru norme 
ale validării; de altă parte se află fenomenologiştii evenimentului 
înţelegerii, care accentuează caracterul istoric al acestui «eveniment» 
şi ca urmare limitările tuturor pretenţiilor la «cunoaştere obiectivă" 
şi «validitate obiectivă»" (74). 

în monumentalele opere sau tratate de hermeneutică (Qada¬ 
mer, Wahrheit und Methode, Betti, Teoria generale della interpre- 
tatione, Joachim Wach, Das Verstehen), ca şi în multe alte lucrări, 
's-a configurat, la nivel general, profilul „disciplinei interpretării": 
sunt prezentate diferite tipuri de interpretare, se propune o 
metodologie minimală a exerciţiului hermeneutic, dacă nu - aşa 
cum intenţiona Betti - un Organon al formelor interpretării, se 
reconstruieşte istoria hermeneuticii, mai ales în domeniul este¬ 
ticii. Lucrul cel mai important pare a fi - la acest nivel - propu¬ 
nerea unei noi ontologii a faptului (evenimentului) înţelegerii. în 
opera lui Qadamer în mod deosebit, hermeneutica devine, dintr- 
o disciplină auxiliară a ştiinţelor istorice sau umaniste, o abordare 
frontală a unui fenomen esenţial pentru înţelegerea naturii însăşi 
a omului ca fiinţă istorică, culturală şi simbolică - înţelegerea ca 
proces ontologic specific umanului. Aceasta este o transformare 
esenţialmente filosofică a hermeneuticii, o reorientare tematică, 
părăsirea, ca intenţie primă, a obiectivelor metodologice şi concen¬ 
trarea asupra unei probleme mai adânci, de ordin fundamental: 
cum este înţelegerea cu putinţă, şi anume, nu doar în câmpul 
ştiinţelor istorice sau umane, ci în întregul experienţei umane a 
lumii. Continuând proiectul analizei existenţiale a Dasein- ului. 

Qadamer ridică fenomenul înţelegerii de la situaţia de „una dintre 
cele câteva atitudini ale subiectului uman" la rangul de „modul 
de a fi al Dasem-ului însuşi" (75). „Metafizica înţelegerii" fundează 
orizontul subiectiv al interpretării, atât pentru artist, cât şi pentru 
cel care-1 receptează. Ontologia gadamerianâ a operei o concepe 
pe aceasta nu ca un obiect gata-fâcut, nici ca întruchipare exclusivă 
a unei intenţii auctoriale: acea presupusă mens auctoris nu este 
o măsură posibilă a sensului unei opere; a vorbi despre „o operă 
în sine, decupată din realitatea ei mereu reînnoită, aşa cum se 
prezintă aceasta în experienţă înseamnă să adoptăm o poziţie 
foarte abstractă" (76). 

R. E. Palmer rezumă principalele consecinţe ale teoriei lui 
Qadamer pentru problema interpretării operelor în felul următor; 

I. Nu există o interpretare lipsită de presupoziţii. Pornind de 
la faptul că „nu putem părăsi prezentul pentru a intra în trecut", 
că întotdeauna, prin însăşi structura ontologică a înţelegerii, noi 
chestionăm trecutul printr-o se//-proiectare a orizontului actual, 
nu ne vom putea dispensa de „pre-judecâţi"; ele constituie însuşi 
temeiul de înţelegere în genere a istoriei. 

II. Raţiunea se află mereu imersatâ într-o tradiţie. Conceptul 
iluminist de raţiune trebuie depăşit, el nefiind decât o „construcţie 
filosofică", făcând loc tradiţiei şi autorităţii ca surse operative în 
actul interpretării. Hermeneutica are „mai puţin de învăţat" de la 
teoria ştiinţei moderne decât de la tradiţiile, acum uitate, ale 
filosofiei practice şi retoricii. Pretenţia unor criterii de metodă 
universale nu este compatibilă cu fmitudinea, situarea contextuală 
şi orientarea cunoaşterii umane. 

III. Interpretarea „corectă" a unei opere este un ideal vid şi o 
imposibilitate. Orice interpretare e relativă la un orizont al pre¬ 
zentului, depinde de o situaţie hermeneutică în care se află 
interpretul; „sensul", ca atare, nu e o proprietate inerentă şi 
neschimbătoare a „obiectului", ci el este întotdeauna „pentru noi". 
Sensul e definit în relaţie cu prezentul, nâscându-se într-o situaţie 
hermeneutică. 

IV. Scopul hermeneuticii este integrarea, nu restaurarea. 
Situarea în context a unei opere, deşi cere reconstrucţia lumii în 

care a apărut ca o premisă a înţelegerii ei, construcţia unei „creaţii 
secunde" analoge cu originalul, nu este necesară; pentru a ajunge 
la sensul operei, va trebui să avem mereu în vedere că el nu 
este decât răspunsul la întrebări pe care le punem în prezent. 

V, înţelegerea unui text înseamnă întotdeauna „aplicarea" lui. 
Inspirându-se din hermeneutica juridică, pe care o consideră model 
al interpretării, Gadamer readuce în hermeneutică perspectiva 
aplicării, restaurând astfel unitatea celor trei „puteri" sau capacităţi 
implicate în interpretare. Acestea erau, după J. J. Rambach, 
Institutiones hermeneuticae sacrae, din 1723: subtilitas intelli- 
gendi, subtilitas explicandi şi subtilitas applicandi. Gadamer 
subliniază necesitatea aplicării, a construirii relaţiei textului cu 
prezentul, pentru a afla „ce ne poate spune el azi". Piu „congenia- 
litatea" cu autorul, ci posibilitatea de a „traduce" (prin aplicare) 
sensul textului în prezent marchează drumul hermeneuticii. 

în hermeneutica orientată metodologic, interpretarea este 
subordonată înţelegerii („procesul de interpretare este astfel 
determinat încât să rezolve problema înţelegerii", scria Betti (77)), 
iar aceasta din urmă vizează intenţia textului ca produs al unui 
spirit singular, care s-a „exprimat", s-a exteriorizat într-un „feno¬ 
men istoric". Această individualizare a sensului, mijlocitor de 
intenţii, face din efortul hermeneutic, după expresia lui Betti, „o 
întâlnire existenţială cu istoria" (78). Autorul textului se transformă 
efectiv într-un partener al dialogului cu interpretul. Această relaţie 
solicită reconsiderarea relaţiei mai originare cuvânt-înţelegere. 
întrebându-se ce este, în ultimă instanţă, constitutiv hermeneu¬ 
ticii, Betti afirmă că „fenomenul primar" al înţelegerii nu este 
„înţelegerea limbajului, ci înţelegerea prin limbaj... Cuvântul nu 
va fi "Obiect al înţelegerii ', ci acel ceva care deschide şi mijloceşte 
înţelegerea" (79). Mumai ca mediu al unei comunicări limbajul 
şi cuvântul dobândesc o funcţie hermeneutică. în ultimă instanţă, 
întreprinderea hermeneutică tinde să ofere un sens unui fragment 
al trecutului. Din această cauză, pentru Betti, sarcina ei este una 
„pur contemplativ" orientată, ceea ce face din actul interpretării 
o captare directă a acelui sens prin care s-a exprimat intenţia 
unui autor. 

Aplicaţiile propriu-zis filosofice ale perspectivei hermeneutice 
(studiile lui Qadamer asupra lui Platon, lecturile lui Ricoeur la 
Weber, Husserl, Freud, Jaspers, Marx sau Freud etc.), deşi au 
oferit reconsiderări relevante ale unor idei sau concepţii ale 
filosofilor, nu oferă încă o bază suficientă pentru „verificarea" 
teoriilor generale, pentru aprecierea valorii prin contribuţiile 
specifice la asumarea filosofică a marilor opere ale acestui 
domeniu. 




aliza logică şi reconstrucţia raţională 


Interpretarea analitică a operelor filosofice are o orientare 
mult mai puţin „contemplativă", ce se întemeiază pe o viziune 
ontologică diferită asupra statutului operei. Aceasta nu mai este 
înţeleasă atât ca purtătoarea unui sens prin care s-ar comunica o 
intenţie auctorialâ, ci ca o structură conceptuală şi argumentativâ, 
cel mai adesea „profundă", nereprezentatâ complet in formulările 
explicite. Reconstrucţiile analitice, aşa cum considera Steg- 
mueller, nu îşi propun să dezvăluie „ce a gândit realmente un 
filosof" sau să producă „adevărata interpretare a teoriei", ci să 
reconstruiască raţional un sistem filosofic ca o teorie filosofică 
posibilă, nu necesarmente ca o teorie adevărată. Reconstrucţia 
ne permite doar să abordăm problema validităţii teoriei, ea poate 
să conducă Ia o justificare totală sau parţială, dar ea „nu trebuie 
înţeleasă ca o justificare" (80). O interpretare analitică, după 
acelaşi autor, nu porneşte de la ideea de a scrie o apologie; ea 
nu vrea să sugereze că „există -mai mult adevăr» in filosofia 
cercetată decât au găsit interpreţii anteriori" (81). Reconstrucţiile 
logice pot descoperi „goluri logice", argumente neîntemeiate, 
concepte neclare sau alte inadvertenţe. Intenţia lor primă este 
de a cerceta structura teoretică a unei opere astfel încât să poată 
fi explorate potenţialitâţile ei, să poată fi înscrisă în orizontul 
contemporan al gândirii teoretice, să participe în continuare la 
dezvoltarea filosofiei. Reconstrucţia raţională a unei opere, 
înseamnă, pentru a utiliza o expresie a lui Whitehead, o „despărţire 
fără lacrimi", nu pregătirea ei pentru a figura în muzeul ideilor 

sau edificarea unui nobil monument unei idei moarte, ci actualizarea 
potenţialului ei teoretic. Dacă alte tipuri de interpretare erau „orientate 
spre trecut" analiza logică e „orientată spre viitor", corespunzând unui 
interes teoretic genuin, nu doar unui interes istoric. 

Analiza logică sau reconstrucţia raţională a fost iniţial dezvoltată 
în context sistematic. Principalul iniţiator al acestei perspective 
a fost R. Carnap. în lucrarea sa clasică, Der Logische Aufbau der 
Welt (1928), se formulează pentru prima dată ideea reconstrucţiei 
raţionale (rationalle Nachkonstruktion) ca o modalitate de expu¬ 
nere sistematică, arhitectonic organizată a conceptelor care 
figurează în cunoaşterea lumii, prin formularea unei teorii-cadru, 
teoria constituirii, în care toate conceptele şi ipotezele teoretice 
vor fi definite şi demonstrate pe o bază minimală. în felul acesta 
toate conceptele şi teoriile prin care se reprezintă lumea în 
cunoaştere vor fi determinate exact, neambiguu, ordonate riguros 
din punct de vedere metodologic. 

Din contextul sistematic, această procedură a reconstrucţiei 
raţionale a fost preluată ca un mod de analiză a teoriilor sau 
sistemelor din istoria ştiinţei şi a filosofiei. numeroase asemenea 
opere teoretice au fost reprezentate în modele care să permită 
dezvăluirea structurilor profunde ale teoriilor, evidenţierea presu¬ 
poziţiilor lor, analiza articulării argumentelor. Asemenea cercetări, 
întreprinse de filosofi cu competenţă logică, cum ar fi H. Scholtz, 
W. Stegmueller, J. Hintikka, P. Strawson, B. Williams, M. Friedman 
ş.a., au configurat treptat o nouă modalitate de interpretare a 
operelor filosofice. Câteva dintre condiţiile ei de adecvare au 
fost prezentate de Stegmueller, fără pretenţia unui „canon" 
metodologic. Deşi acesta are în vedere tipul „hard" al analizei 
logice a sistemelor filosofice, reconstrucţia raţională într-o teorie 
cadru, eventual formalizată, ele pot avea relevanţă, cel puţin 
parţială, şi pentru alte specii mai „soft" ale interpretării analitice, 
cum ar fi, de exemplu, analiza conceptuală. 

Mai întâi, subliniază Stegmueller, aplicarea metodei recon¬ 
strucţiei raţionale în context istoric, la opere aparţinând trecutului 
filosofiei, se poate face numai în anumite circumstanţe, ea nu 
pretinde o generalitate absolută: „Există cazuri favorabile, în care 
o reconstrucţie nu e necesară, şi există cazuri nefavorabile - de 
presupus, mult mai multe - în care o reconstrucţie nu e posibilă. 
Ea nu este necesară dacă lucrările acelui filosof satisfac deja 

standardele noastre de claritate; şi ea nu este posibilă dacă ele 
manifestă un grad de iraţionalitate atât de înalt încât noi nu putem 
construi nimic cu înţeles din masa amorfă a ideilor lui" (82). 

O reconstrucţie raţională a unui sistem filosofic trebuie să 
îndeplinească, după Stegmueller, trei principii; 

(1) teoria să fie prezentată astfel încât ea să fie în acord 
cu ideile de bază ale filosofului; 

(2) pe cât posibil, ea trebuie să fie prezentată în termeni 
precişi; 

(3) teoria, de asemenea, dacă e posibil, trebuie să fie pre¬ 
zentată ca o teorie consistentă. 

Aceste principii (care pot fi numite principiile adecvării, 
preciziei şi clarităţii), nu pot primi formulări „exacte", iar aplicarea 
lor nu este supusă unor reguli foarte determinate. Primul principiu 
cere apelul la alte tipuri de analiză sau exegeză (în primul rând 
istorică) pentru a putea avea o idee presistematicâ asupra gândirii 
filosofului. El vrea să protejeze reconstrucţia sistematică de 
arbitrar, nefiind însă apt să determine atât de exact „adecvarea 
reprezentării raţionale", încât să producă un unic model sau o 
unică interpretare a sistemului filosofic. De notat însă că modelele 
de reprezentare sistematică pot sugera. Ia rândul lor, ideile majore 
ale unui sistem, pot evidenţia supoziţiile esenţiale ale acestuia 
tocmai prin recursul la capacităţile de organizare pe care le are 
modelul de interpretare constructivă. Descoperirea, de exemplu, 
a unor goluri într-un argument al filosofului poate conduce la 
introducerea printre premisele generale ale sistemului a acelei 
idei care ar face întregul argument corect. Acceptând prezenţa 
directă în textul operei a unor elemente incontestabile, prin 
care s-ar exprima „pilonii" gândirii autorului, interpretarea con¬ 
struită prin reconstrucţie nu este o muncă pur „constructivă" şi 
de aceea ea are nevoie de un test de adecvare. în general, cele 
mai importante „date ale sistemului", care sunt considerate rele¬ 
vante pentru verificarea adecvării unui asemenea tip de interpre¬ 
tare, sunt: enunţurile metodologice sau metafilosofice explicite 
ale autorului; sensul conceptelor determinat de contextele 
tehnice (demonstraţii, definiţii, analize conceptuale etc.); rolul 
„arhitectonic" al unor idei, integrarea lor organică in corpul 
sistemului; acele teze sau idei pentru care există dovezi alternative 
- situaţie care conferă sistemului ca întreg un grad mai înalt de 
coerenţă a viziunii. 

Concordanţa cu aceste „date" ar conferi modelului de recon¬ 
strucţie raţională un gen de „adecvare descriptivă", cum s-ar 
exprima M. Chomsky. Dar o asemenea întreprindere ar putea fi 
testată mult mai pertinent dacă ea ar satisface şi o condiţie pe 
care acelaşi autor o numeşte „adecvare explicativă". Un model 
de reconstrucţie este adecvat în acest sens dacă el conferă 
sistemului analizat o întemeiere în cadrul unui orizont tematic 
mult mai larg, dacâ-i justifică forma lui particulară pornind de la 
anumite structuri sau tipuri mai generale de raţionalitate. Con¬ 
versa ei nu e mai puţin relevantă: ca probă de adecvare explica¬ 
tivă, dacă se demonstrează că încercarea de a justifica raţional 
acea creaţie teoretică transcende tipul de raţionalitate în care 
ea s-a înscris istoric, făcând necesar recursul la instrumente şi 
argumente ce pot opera numai în cadrul unor teorii de alt tip, 
acest fapt dezvăluie potenţialităţi latente ale sistemului filosofic 
original. Aşa cum încerca să demonstreze, de exemplu, Ortega 
Y Qasset, tentativa lui Aristotel de a-şi justifica principiile metafi¬ 
zicii, în mod deosebit principiul fundamental al acesteia, principiul 
noncontradicţiei, formulat de Stagirit ontologic, ca un principiu 
structural al existenţei ca existenţă, depăşeşte cu totul posibilităţile 
unei „logici a întemeierii" admise de vremea sa (păstrată nealte- 
ratâ şi de marii scolastici, pentru care numai trecerea raţională 
de la existenţă la cunoaştere e permisă), recurgând la un argu¬ 
ment de gen cvasitranscendental: trebuie să admitem validitatea 
acestui principiu ontologic pentru că altfel nu sunt cu putinţă 
vorbirea cu sens şi cunoaşterea neambiguâ a existenţelor particu¬ 
lare (acestea din urmă fiind acceptate ca un datum, o realitate 
indiscutabilă). 

Asemenea cercetări, determinate de condiţia adecvării explica¬ 
tive, pot deschide posibilităţi neaşteptate în istoria ideilor, 
justificând mai mult decât orice altceva valoarea perspectivei 
reconstrucţiei imaginative. în felul acesta, investigarea logic- 
analiticâ a sistemelor filosofice ar corespunde celebrului „criteriu 
al progresului" în dezvoltarea cunoaşterii teoretice formulat de 
D. Hilbert: o idee nouă poate fi considerată un pas semnificativ 
în progresul cunoaşterii, dacă ea permite rezolvarea unor 
probleme pentru care ea nu a fost intenţionată. Uefiind o simplă 
„contemplare" a sistemelor filosofice, ci considerându-le pe 
acestea obiecte ale unei cercetări fundamentale, reconstrucţia 



Cum se interpretează operele filosofice 


53 


logică se ataşează astfel natural la condiţiile metodologice ale 
unei veritabile cercetări. 

Filosofia ca cercetare - aceasta este maxima supremă a analizei 
reconstructive a concepţiilor filosofice. Ea este o activitate cu 
multiple faţete şi condiţionări, imposibil de captat într-un algoritm 
metodologic general şi abstract. „Normativitatea" ei metodologică 
este constituită de paradigmele aplicării ei, de reconstrucţii 
exemplare ale ideilor marilor filosofi, mai degrabă decât de un 
canon explicit şi general. 

Dacă adecvarea descriptivă poate fi asemănată condiţiilor 
unei „analize spectrale" a sistemelor, adecvarea explicativă e 
mai degrabă analogul metafilosofic al reconstrucţiei „topologice" 
a lor, a înscrierii principalelor teze ale unui sistem de gândire 
într-un spaţiu logic al unei raţionalităţi generalizate, pentru a li se 
determina posibilitatea noeticâ, dar şi limitele determinate de 
temeiul logic constitutiv. O asemenea cercetare, întreprinsă, de 
exemplu, de M. Friedman asupra teoriei matematicii a lui Kant, 
a relevat faptul că insuficienţa mijloacelor logice de construcţie 
a conceptelor şi argumentelor centrale a determinat apelul lui 
Kant la „construcţia în intuiţie" a conceptelor pentru a asigura 
realitatea lor obiectivă. 

' Condiţia formulării în termeni precişi a ideilor unui filosof se 
confruntă cel mai adesea cu problema alegerii acelui context în 
care un concept e folosit de autor cu sensul cel mai determinat 
şi reprezentativ pentru corelaţiile cu alte elemente sau susţineri 
raţionale ale sistemului. Concepte cum ar fi „lucrul în sine", 
„obiect", „principiu" etc. au la Kant multe întrebuinţări în contexte 
diferite, care le conferă semnificaţii distincte. A le „preciza sensul" 
înseamnă, în primul rând, a distinge aceste contexte sau niveluri 
de construcţie a sistemului înainte de a le defini apelând la ter¬ 
minologia logico-filosoficâ actuală. Pe de altă parte, nu se poate 
obţine o interpretare uniformă şi consistentă a conceptelor sau 
distincţiilor unui filosof în termenii logic-analitici şi datorită posi¬ 
bilităţilor multiple de a utiliza în această reconstrucţie niveluri 
sau tipuri de logică diferite. De exemplu, primele încercări de a 
da un sens logic precis distincţiei Kantiene între judecăţile analitice 
şi cele sintetice utilizând resursele logicii moderne a propoziţiilor 
a condus la concluzia că această distincţie e neîntemeiată, fictivă, 
confundând mai degrabă planul logic cu cel psihologic în 

înţelegerea cunoştinţelor. Sloganul „disoluţiei sinteticului a priori", 
caracteristic empirismului logic al „Cercului vienez" sau al Şcolii 
de la Berlin din deceniile 3 şi 4 ale secolului XX, era întemeiat 
pe această analiză logică cu instrumente elementare. Implicarea 
ulterioară în reconstrucţia raţională a Criticii raţiunii pure a unor 
niveluri superioare ale logicii contemporane a condus, prin 
cercetările lui J. Hintikka, la un rezultat opus: justificarea distincţiei 
kantiene şi mai ales întemeierea ideii caracterului sintetic a priori 
al cunoaşterii matematice. Multe dintre rezervele critice anteri¬ 
oare la adresa unor idei sau distincţii kantiene au fost amendate, 
de asemenea, prin implicarea în reconstrucţie a logicilor inten- 
sionale, modale etc. Astfel, pluralitatea interpretărilor logice are 
două surse: multiformitatea şi diversitatea semnificaţiilor concep¬ 
telor sistemelor Filosofice, pe de o parte, şi posibilitatea implicării 
in analiză a unor etaje sau alternative ale construcţiilor logice actuale. 

Acest rezultat are relevanţă şi pentru al treilea principiu formu¬ 
lat de Stegmueller. Exigenţa prezentării unui sistem filosofic ca 
o teorie consistentă poate funcţiona ca un criteriu de alegere 
între reconstrucţii alternative: când două reconstrucţii conceptuale 
sunt echivalente în raport cu alte standarde, dar numai una dintre 
ele reprezintă sistemul (sau un fragment al lui) ca o teorie 
consistentă, aceasta va trebui preferată. 

Testarea adecvării reconstrucţiei raţionale ca metodă sau 
perspectivă de interpretare a operelor filosofice nu este atât de 
problematică, dat fiind numărul imens de aplicaţii ale ei în filosofia 
contemporană. în marea lor majoritate, studiile istorico-filosofice 
ale filosofilor anglo-saxoni procedează in această manieră. 

Vom încerca să exemplificăm succesul şi limitele acestei 
perspective interpretative luând ca lucrare de referinţă cartea 
lui P. Strawson, The Bounds ofSense. An Essayon riants Critique 
of Pure Reason (1966), operă răspunzătoare în mare măsură 
pentru resurecţia extraordinară a studiilor kantiene în literatura 
filosofică anglo-saxonâ în ultimele decenii ale secolului XX. 
Această abordare nu se defineşte explicit ca o reconstrucţie 
raţională în sensul tare al expresiei, nu formulează explicit un 
cadru logic-conceptual formalizat ca mediu al analizei şi reprezen¬ 
tării formei teoriei şi a semnificaţiilor conceptelor kantiene. 
Acestea sunt mai degrabă presupuse a fi cele ale logicii, ale 
filosofiei limbajului şi epistemologiei contemporane. Aceasta din 

urmă, decretată a fi „succesoarea legitimă" a Criticii raţiunii pure, 
se constituie ca o analiză conceptuală a argumentelor, susţinerilor 
şi presupoziţiilor unei realizări teoretice, având ca intenţie 
„verificarea pretenţiilor ei cognitive". O epistemologie informată 
logic este sistemul de referinţă care va servi analizei reconstruc- 
ţioniste a lui P. Strawson. 

Cercetarea lui Strawson se concentrează exclusiv asupra 
structurii argumentative a operei kantiene, asupra conceptelor 
şi susţinerilor ei teoretice. Din această perspectivă, sarcina Criticii 
kantiene îi apare lui Strawson a fi aceea de „a cerceta acel cadru 
conceptual minimal de idei şî principii a cărui utilizare şi aplicare 
este esenţială cunoaşterii empirice şi care e implicat în orice 
concepţie coerentă a experienţei pe care o putem forma" (83). 
Acesta este noul program al lui Kant pentru metafizică, acel 
domeniu al „celor mai generale şi fundamentale studii, iar metoda 
lui va fi nonempiricâ sau a priori, nu deoarece, ca în cazul 
metafizicii transcendente, el ar pretinde că se ocupă cu domeniul 
obiectelor inaccesibile experienţei, ci deoarece el studiază struc¬ 
tura conceptuală presupusă în orice cercetare empirică. Pentru 
acest gen de cercetare. Kant foloseşte uneori termenul «transcen¬ 
dental», distinct de «transcendent»", deşi el nu este consistent în 
folosirea acestor expresii" (84). 

Acest „nucleu" al filosofiei lui Kant nu este însă prezent în 
opera acestuia într-o formă „pură": „expunerea şi dezvoltarea lui 
sunt peste tot întreţesute cu doctrine problematice"; deşi Kant 
însuşi îşi defineşte tematic opera sa ca „investigaţie a structurii 
generale de idei şi principii presupuse de orice cunoaştere de 
experienţă..., el consideră această cercetare ca posibilă numai 
întrucât el a conceput-o în mod primar ca o cercetare a struc¬ 
turilor şi operaţiilor capacităţilor cognitive ale unor fiinţe cum 
suntem noi înşine. Idiomul operei este peste tot unul psihologic. 
Orice elemente necesare pe care Kant le-a descoperit în concep¬ 
tul de experienţă el le-a atribuit naturii acestor facultăţi. Rezulta¬ 
tele cercetării structurii conceptului de experienţă au fost astfel 
prezentate de Kant în termenii unei «psihologii transcendentale», 
ca fiind obţinute prin studiul «constituţiei noastre cognitive», al 
facultăţilor minţii, «sensibilitate» şi «intelect». Acestor facultăţi el 
le atribuie, ca surse, limitările pe care el le-a găsit în noţiunea 
de experienţă în genere" (85). De aceea, Kant proiectează 

filosofic rezultatele analizei logice a cunoaşterii printr-o psiholo¬ 
gizare a lor într-o „metafizică a idealismului transcendental": 
„Doctrinele idealismului transcendental şi imaginea asociată a 
producerii naturii aşa cum o cunoaştem din realitatea incognos¬ 
cibilă a lucrurilor aşa cum sunt ele în sine prin aparatul receptiv 
şi ordonator al minţii, sunt neîndoielnic obstacolele principale 
pentru o înţelegere simpatetică a Criticii" (86). 

Separarea acestor forme ale prezentării de rezultatele esen¬ 
ţiale ale cercetărilor lui Kant ar putea urma sugestia unei prezentări 
„ironice", aceea de a considera „întregul model al unei naturi 
constituite de minte doar ca un tertip pentru a prezenta o 
cercetare analitică sau conceptuală într-o formă uşor accesibilă 
unei imaginaţii iubitoare de figuri" (87). Lucrurile sunt departe 
de a fi atât de simple, deoarece psihologia transcendentală şi 
idealismul transcendental nu sunt doar „forme exterioare" ale 
expunerii, ele sunt direct implicate în construcţia şi justificarea 
argumentativâ a operei. în ciuda acestor conexiuni, Strawson crede 
că ele nu reuşesc să „obscurizeze" complet structura teoretică a 
Criticii. Pe de altă parte, numeroase distincţii şi subteorii ale Criticii 
i se par lui Strawson a fi produsul mai degrabă al dorinţei lui Kant 
de a ilustra „arhitectonica raţiunii": „dacă ceva în filosofie merită 
titlul de baroc, atunci aceste simetrii construite şi artificiale îl 
merită cu siguranţă" (88). Oare întâmplător Critica lui Kant a fost 
asemuită cu o sonată de tip baroc? 

Reconstrucţia lui Strawson nu amendează doar „ordinea şi 
detaliul expunerii lui Kant", ea „elimină" ca irelevante secţiuni 
întregi ale operei şi se concentrează asupra deducţiei transcen¬ 
dentale, analogiilor experienţei, în genere asupra Analiticii 
transcendentale, nucleul acesteia, deducţia categoriilor, strategia 
epistemologică prin care Kant încerca să dovedească validitatea 
obiectivă a categoriilor, este tratat ca un „argument care proce¬ 
dează prin analiza conceptului experienţei in genere pentru a 
stabili concluzia că o anumită obiectivitate şi o anumită unitate 
sunt condiţii necesare ale posibilităţii experienţei" (89). Deducţia 
transcendentală „este un asemenea argument. Dar ea este, de 
asemenea, un eseu asupra subiectului imaginar al filosofiei 
transcendentale" (90). 

Analiza lui Strawson procedează astfel printr-o dublă reducţie: 
mai întâi, deducţia transcendentală este proiectată ca un 

argument; apoi acest argument e reconstruit ca o simplă analiză 
conceptuală. Restul teoriei lui Kant a deducţiei e considerat una 
dintre „aberaţiile la care l-a condus pe Kant în mod inevitabil 
modelul lui explicativ" (91). Structura sistematică şi presupoziţiile 
interne a priori ale ştiinţei empirice, şi nu idiosincrasiile „idiomului 
facultăţilor" sunt elementele forte ale Criticii, teme reţinute de 
Strawson în interpretarea sa „austeră". 

Revenind la deducţia categoriilor, această strategie metodolo¬ 
gică prin care Kant intenţiona să stabilească necesitatea aplicabili¬ 
tăţii categoriilor la obiectele experienţei şi deci să le confere acestor 
„funcţii logice" ale intelectului „sens şi semnificaţie", Strawson 
notează: „Deducţia transcendentală, deşi este intr-adevăr un 
argument, ea nu este doar un argument. Ea este, de asemenea, 
o explicaţie, o descriere, o povestire. Pentru a înţelege rolul ei 
ca povestire va trebui să considerăm din nou toate acele elemente 
ale modelului kantian pe care le-am eliminat din interpretarea 
noastră austeră,.. Avem în faţă elementele unei drame transcen¬ 
dentale" (92). Un argument logic e utilizat de Kant pentru o 
explicaţie epistemologică, iar aceasta, la rândul ei, e „scufundată" 
într-o teorie a idealismului transcendental. Cu alte cuvinte, 
argumentului logic i se conferă statutul de „argument fundaţional", 
întemeietor nu doar al unei aserţiuni, ci al unei întregi posibilităţi 
de construcţie teoretică, al unui tip de discurs metafizic. Strawson 
se limitează însă la examinarea argumentului prezent în deducţia 
transcendentală, a structurii lui logice: premisele, paşii elemen¬ 
tari, concluzia. Această limitare programatică este conştientă însă 
de riscurile implicate, deoarece Strawson avertizează mereu: să 
ne reamintim că deducţia transcendentală este, la Kant, două 
lucruri în acelaşi timp, „un argument privind implicaţiile conceptului 
experienţei în genere şi o descriere a operaţiilor transcendentale 
ale facultăţilor subiective prin care experienţa e produsă. Ar fi, 
fără îndoială, satisfăcător dacă am reuşi să reducem cu totul 
ultimul aspect la primul, să interpretăm psihologia transcendentală 
în termenii unui argument analitic. Orice efort de a face aceasta, 
deşi ar putea fi eroic, ar fi cu siguranţă deplasat; mai degrabă va 
trebui să încercăm să disociem cele două elemente, rămânând 
mereu conştienţi de ele" (93). 

O altă dificultate ce apare în calea aplicării analizei logic-diso- 
ciative şi diferenţiale prin natura ei la opera lui Kant constă în 

tendinţa lui Kant de a aspira la „maximul generalităţii şi abstracţiei 
la fiecare pas al cercetărilor lui"; aceasta l-a făcut pe Kant să nu 
aducă în unele locuri ale argumentelor toate elementele nece¬ 
sare, multe dintre acestea fiind „amânate", prezentate ulterior 
în alte contexte. Aceasta necesită suplinirea „golurilor" argumen- 
tative şi, mai ales, introducerea în analiza generală a exemplifică¬ 
rilor şi concretizărilor care-i dau substanţă şi coerenţă ideatică. 
Ar fi de amintit aici şi o curioasă caracteristică stilistică a expunerii 
lui Kant, in care unele concepţii sau distincţii fundamentale apar 
ca note de subsol la unele explicaţii suplimentare ale textului 
principal. (Vezi caracterizarea de importanţă capitală a spaţiului 
şi timpului ca intuiţii formale sau nota prefeţei a doua privind 
experimentul transcendental, procedeu considerat de unii 
interpreţi ca fiind însăşi metoda obţinerii „elementelor" raţiunii). 
Alteori, cum este cazul ultimului argument al expunerii metafizice 
a conceptului de spaţiu, importante modificări de ordin teoretic 
sunt introduse de Kant doar prin inversarea ordinii unor cuvinte 
în cadrul frazelor. întreaga semnificaţie a argumentului a cărei 
concluzie e refrazatâ, se modifică astfel substanţial. Analiza logică 
nu trebuie să dezarmeze în faţa acestor particularităţi stilistice, 
ci trebuie să şi le asume ca probleme şi să încerce să le introducă 
în „scenariul" abstract al texturii argumentative a operei. 

Transpunând într-un alt limbaj (al reconstrucţiei) textul unei 
opere, analiza logică e confruntată cu probleme analoge celor 
generate de traducerea unor opere în alte limbi. Succesul ei în 
reconstrucţia ideilor poate fi testat şi prin propuneri sau indicaţii 
privind modul în care trebuie tradus într-o altă limbă textul 
original. în cazul lui Kant, esenţiale mi se par a fi condiţiile puse 
de coordonatorii ediţiei Cambridge a operelor lui Kant: (i) tradu¬ 
cerea literală a operelor, lăsând cititorilor munca de interpretare: 
(ii) păstrarea intactă a frazelor lungi ale lui Kant, adevărate „unităţi 
ale argumentului"; (iii) eliminarea oricăror încercări de a „îmbună¬ 
tăţi" textul lui Kant pe baza unor interpretări proprii traducătorului. 
Dacă prima pare a fi doar o precauţie, a doua se întemeiază pe 
rezultatele exegezelor analitice ale teoriei lui Kant; într-adevâr, 
frazele lungi ale lui Kant redau „argumentele lui continui", 
compoziţii a căror semnificaţie logică nu este conferită decât de 
integralitatea lor; pe de altă parte, descompunerea în paragrafe 
separate a textului lui Kant face să dispară revenirile, întregirile. 

dependenţele interne ale ideilor, elemente caracteristice propen¬ 
siunii sef/'-reflexive a ideaţiei kantiene. 

Mulţi autori au criticat „reducţia analitică", proiectarea 
„argumentativă" a demersurilor constructive şi critice kantiene - 
iniţiată de Strawson. Trebuie însă să înţelegem reconstrucţia 
raţională ca un program, un proiect în desfăşurare. Ea trebuie să 
apeleze mereu la instrumente şi concepte logice din ce în ce 
mai sofisticate pentru a putea „capta" sau reprezenta aspecte 
cât mai semnificative din operele fundamentale ale gândirii 
filosofice. Un exemplu tipic poate ilustra această exigenţă a 
reconstrucţiei raţionale: ideea lui Kant a cunoaşterii matematice 
ca o „cunoaştere prin construcţia conceptelor în intuiţia pură", 
nereductibilâ la analiza conceptelor în sine, cum era cazul 
filosofiei; această construcţie pare a face apel la natura duală a 
cunoaşterii matematice, a geometriei în speţă: demonstraţiile 
logice ale teoremelor sunt realizate, în geometria clasică, de 
cele mai multe ori prin construcţia unor foguri, auxiliare în care 
sunt „reprezentate" conexiunile conceptelor. Russell considera 
întreaga doctrină kantiană a rolului intuiţiei în cunoaşterea 
geometrică un rezultat al „defectului" modelului euclidian de 
axiomatizare a geometriei clasice, care nu avea în stocul axiomelor 
sau ipotezelor fundamentale toate premisele necesare unei 
demonstraţii pur logice. Reformularea axiomatică riguroasă, 
datorată lui Hilbert, a făcut nenecesar recursul la „inspectarea 
figurilor", întreaga geometrie putând fi construită ca o teorie 
logică, fără intruziunea diagramelor. 

După Strawson, apelul la imagini nu e necesar structurii în 
sine a geometriei euclidiene, ci doar „geometriei fenomenale", 
acelei geometrii care nu este nici un calcul neinterpretat, nici 
geometria fizică, ci studiul acelor „figuri pe care imaginaţia le 
produce, prin care obiectele fizice sunt reprezentate în intuiţia 
sensibilă"; această geometrie fenomenală ar media aplicarea 
matematicii la obiectele experienţei şi, ca urmare, constituirea 
ştiinţei exacte a naturii. Se poate înţelege astfel, după Strawson, 
recursul lui Kant la „construcţia în intuiţie": imaginile ce însoţesc 
demonstraţiile geometrice euclidiene nu sunt trăsături esenţiale 
ale geometriei ca atare, ci „caracteristici esenţiale ale interpretării 
fenomenale a geometriei euclidiene" (94). 



60 


Ilie Pârvu 


Propunerea ideii unei geometrii fenomenale ca obiect al 
referinţelor lui Kant poate justifica, după Strawson, „cum a fost 
posibil să se dezvolte geometria euclidiană într-un mod atât de 
satisfăcător, în ciuda faptului, indicat ulterior de matematicieni 
mai riguroşi..., că nu toate teoremele ei pot fi riguros deduse 
prin logica pură din axiomele şi definiţiile formulate. Acolo unde 
un matematician riguros ar pretinde că o premisă necesară pentru 
stricteţea logică a unei demonstraţii sau construcţii a fost omisă, 
a intervenit probabil faptul că sensurile prezentate prin imagini 
ale expresiilor relevante exclud efectiv orice alternativă la 
adevărul unei premise absente. De exemplu, în prima problemă 
a Elementelor lui Euclid se asumă că un cerc cu raza egală cu un 
segment de linie dreaptă şi cu centrul într-o extremitate a ei se 
intersectează cu cercul cu aceeaşi rază, dar cu centrul situat în 
celălalt capăt al segmentului de dreaptă. Această asumpţie nu e 
justificată de nici un apel la postulate, definiţii sau axiome 
formulate explicit. Piu ne putem însă reprezenta nici o figură pe 
care o vom considera adecvată pentru restul descrierii de mai 
sus pentru care această asumpţie să nu fie valabilă. Figura sensului 
descrierii elimină orice alternative la această asumpţie" (96). 

Studiile contemporane au arătat necesitatea acestui moment 
intermediar al „transformării" geometriei abstracte pentru a fi 
aplicată lumii reale. Dar ele au evidenţiat şi necesitatea distingerii 
nivelurilor teoriei spaţiului şi a conceptualizării relaţiilor lor 
reciproce. De asemenea, identificarea directă atât a geometriei 
abstracte, cât şi a geometriei fizice cu „geometria fenomenală", 
pe care o atribuie Strawson lui Kant, nu este atât de uşor de 
admis. în orice caz, critica adusă de empirismul logic concepţiei 
kantiene a geometriei ca ştiinţă apare în lumina acestor dezvoltări 
mult mai greu de susţinut. 

Deşi nu împărtăşeşte total ideea lui Russell, după care 
dezvoltarea matematicii a demonstrat caracterul superfluu al 
„intuiţiei" kantiene, Strawson consideră însă că ideea „geometriei 
fenomenale", deşi poate reconstrui adecvat sensul teoriei lui Kant 
şi poate oferi o „interpretare posibilă" a geometriei euclidiene, nu 
rezolvă nici statutul ca ştiinţă al geometriei abstracte, nici al 
geometriei fizice, iar în dezvoltarea contemporană demonstrează 
că această interpretare nu serveşte vreunui scop important. Atunci 
când căutăm în matematică rigoarea, trebuie să admitem că ea 

„se bazează pe logică, nu pe imagini (ori looks)", iar dacă vrem 
să înţelegem aplicaţiile fizice ale geometriei va trebui să admitem 
că acestea „se bazează pe teste fizice şi măsurători de multe 
tipuri, şi nu doar pe contemplarea aparenţelor fenomenale" (97). 

Oricât de ingenioasă ar fi interpretarea lui Strawson, ea este 
departe de a epuiza posibilităţile de reconstrucţie logică a ideii 
constructivismului cunoaşterii matematice a lui Kant. Mu numai 
formularea unor alte explicaţii conceptuale care au „salvat" mai 
mult din particularitatea acestei concepţii, dar şi influenţa excep¬ 
ţională a lui Kant asupra evoluţiei ulterioare a matematicii şi a 
filosofiei matematicii (fie că e vorba de formalismul lui Hilbert, 
intuiţionismul lui Brouwer sau de alte specii de constructivism) 
stau dovadă pentru acţiunea istorică a concepţiei lui Kant. 
Concepţia sa i-a provocat în primul rând pe matematicieni să 
ridice nivelul de abstracţie al conceptelor şi teoriilor, pentru a 
da seama de problema lui Kant. Două dintre cele mai revoluţio¬ 
nare creaţii din matematică, datorate lui Bolzano şi Riemann, au 
fost în mare măsură răspunsuri la provocarea kantiană. 

Rezultatele reconstrucţiei raţionale a sistemelor filosofice 
ilustrează astfel o altă idee, aparent paradoxală, a lui Whitehead; 
la „activul" unui filosof trebuie să trecem nu numai gândurile 
care i-au fost preluate şi dezvoltate, ci şi pe cele care i-au fost 
respinse. în felul acesta se dezvăluie mai pregnant acţiunea 
istorică a concepţiei unui mare filosof, felul în care teoria sa a 
determinat cadrul de probleme al evoluţiei viitoare. 

Interpretarea operelor filosofice produsă de reconstrucţia 
raţională, dincolo de multitudinea opţiunilor pe care le lasă 
nivelurile sau tipurile logicii implicate in analiză, nu poate pretinde 
nici ea un acces privilegiat la „natura" sistemelor filosofice; întrucât 
această modalitate de interpretare necesită „traducerea" intr-un 
alt limbaj sau cadru conceptual a textului original, ea nu va putea 
depăşi dificultăţile oricărei traduceri, aşa cum au fost acestea 
determinate de W. Quine. Pe de altă parte, încercând să depă¬ 
şească subdeterminarea interpretării de text, logica sau „limbajul 
precis" nu se pot elibera, la rândul lor, de supradeterminarea lor 
proprie, de faptul că ele nu reprezintă instrumente formale „pure", 
a căror semnificaţie ar fi epuizată de conexiunile formale ale 
sensurilor intrinseci ale conceptelor; ele nu sunt neutre faţă de 
orice angajare ontologică anterioară punerii lor în lucru, ci se 

constituie şi devin operaţionale numai în mediul unor asemenea 
supoziţii. 

O apreciere a semnificaţiei şi valorii analizei logice ca metodă 
de interpretare filosofică va trebui să ia în considerare şi anumite 
limitări determinate de modul de operare al „logicii filosofice", 
al analizei conceptelor şi ideilor filosofice, numeroase studii (de 
la Q. Ryle la S. Kripke şi D. Lewis), de genifl celor care intenţio¬ 
nează să formuleze explicaţii logice ale unor concepte „intuitive" 
cum sunt „necesitatea naturală", „lege a naturii", „cunoaştere", 
„analitic" etc. sunt tributare unei perspective asupra sarcinilor 
filosofiei care o înstrăinează de marea tradiţie a gândirii filosofice 
(ilustrată exemplar de Aristotel şi Kant) şi îi compromite capaci¬ 
tatea interpretativă. Cel mai adesea asemenea studii analitice 
concep munca cercetării logice în filosofie ca fiind „regimentarea" 
unor trăsături ale discursului obişnuit sau formularea exactă a 
unor intuiţii; condiţia adecvării la aceste intuiţii este fundamentală 
pentru acceptarea unor asemenea „teorii" ale filosofiei analitice, 
întregul demers al logicii filosofice (a nu se confunda aceasta cu 
unele capitole de logică modernă greşit prezentate sub această 
denumire) se centrează pe analiza conceptelor, formularea unor 
„explicaţii conceptuale", care vor fi provocate, la rândul lor, de 
construirea unor exemple „contraintuitive". Dincolo de dificultăţile 
conceptului de intuiţie care prezidează (deşi nicăieri analizat) 
toate demersurile logicii filosofice, trebuie să subliniem diferenţa 
fundamentală de „stil" şi intenţie între, de exemplu, cercetările 
lui Kant şi cele ale filosofilor analitici. Kant însuşi a dat o explicaţie 
care ar putea fi folosită pentru a marca pregnant această 
diferenţă; încercând să răspundă unei critici care considera că 
distincţia analitic-sintetic nu-i aparţine, nu ar fi fost propusă de el 
pentru prima dată, Kant recunoaşte că, într-adevâr, ea este 
„clasică", dar până acum ea a fost doar un joc de cuvinte, pe 
când el a utilizat-o într-o cercetare substanţială a ştiinţei. Această 
diferenţă pare a fi uitată de cei care se declară „moştenitorii lui 
legitimi", filosofii analitici; ei nu-1 urmează pe Kant în investigarea 
„substanţială" a cunoaşterii ştiinţifice, ci se retrag în inventarea 
unor jocuri de limbaj sau în studiul „cazurilor paradigmatice", 
prin care să se determine sensurile „standard" ale unor concepte 
şi relaţiile lor semnificative. Pentru a fi adecvată ca instrument 
de interpretare a operei lui Kant, reconstrucţia analitică trebuie 



Cum se interpretează operele filosofice 


63 


să devină ea însăşi consonantă cu tipul de cercetare kantian; să 
propună nu simple „regimentări" ale intuiţiilor sau ale limbajului 
comun, ci modele explicative fundamentale, în termenii cărora 
să se capteze semnificaţia internă şi spaţiul de posibilităţi ale 
unei opere de asemenea anvergură teoretică. Reconstrucţia sau 
interpretarea constructivă trebuie să descopere structurile 
profunde, interesante şi generalizabile ale teoriei originale (98). 

A reduce sarcina filosofiei la „analiza conceptelor", investi¬ 
garea existenţei fiind lăsată exclusiv pe seama ştiinţelor, înseamnă 
o retragere a filosofiei care-i anulează şi valenţele ei de inter¬ 
pretare a experienţei sui generis a gândirii filosofice, capacita¬ 
tea de a „descoperi" dimensiunea profundă a sistemelor filosofice 
complexe. „Congruenţa" cu intuiţiile sau cu sensurile cuvintelor 
din întrebuinţările lor în diferite situaţii de vorbire sorteşte filosofia 
analitică la sterilitate. Pentru a fi capabilă să interpreteze construc¬ 
tiv operele filosofilor, filosofia analitică va trebui să revină la 
ceea ce a fost „filosofia ştiinţifică" a anilor '3o ai secolului trecut, 
o cercetare fundamentală cooperantă cu ştiinţa exactă. îndepâr- 
tându-se de la idealul clasic constructiv de filosofare, de a propune 
scheme conceptuale care să conducă ample programe de 
reconstrucţie a experienţei ca întreg, modele explicative funda¬ 
mentale, filosofia analitică riscă să-şi compromită şi valoarea ei 
ca modalitate de interpretare a operelor filosofice. De aceea, nu 
sunt lipsite de importanţă reacţiile împotriva „analizei filosofice" 
ca modalitate exemplară a practicii filosofice din partea unor 
filosofi care au avut contribuţii fundamentale în logica ştiinţei şi 
în filosofia analitică în genere (99). 

O problemă de interpretare importantă o constituie înţele¬ 
gerea sensului titlurilor unor opere filosofice. Exegeza extinsă 
consacrată Metafizicii, Discursului asupra metodei. Criticii raţiunii 
pure. Fenomenologiei spiritului, Construcţiei logice a lumii etc. 
dovedeşte semnificaţia pe care filosofii în general o acordă acestui 
„act" (exceptându-1 aici pe Aristotel), prin care doreau din capul 
locului ca operele lor să fie bine înţelese şi receptate. Newton 
relua titlul cărţii sale fundamentale, titlu la care meditase profund, 
în prezentarea „ofertei" către cititor, propunând astfel cheia 
receptării sensului întreprinderii sale teoretice: „ofer această operă 
ca principii matematice ale filosofiei, pentru că întreaga dificultate 
a filosofiei pare a consta în...", se adresa el în Prefaţa către cititor 
a lucrării sale Principiile matematice ale filosofiei naturale. Cu atât 
mai problematică este uneori descifrarea semnificaţiei sau înţele¬ 
sului unor sintagme folosite de filosofi pentru a determina anumite 
orientări, tipuri sau curente de gândire filosofică. 

O situaţie caracteristică întâlnim în cazul apelaţiei „Filosofie 
Continentală" (Continental Philosophy), pe care filosofii analitici, 
britanici îndeosebi, preferă să o folosească pentru a se referi la 
filosofia ţărilor Europei continentale. „Filosofia Continentală", această 
denumire artificială, superficială şi arogantă nu este o simplă 
„indicaţie geografică", ci ea marchează mai degrabă o deosebire 
tipologică, ea se referă la o „specie de filosofie, alta decât filosofia 
analitică" (Strawson), rivală acesteia, de calitate inferioară. 

J. Searle caracteriza filosofia analitică „tradiţională" ca „analiză 
a sensurilor", o „disciplină de ordinul doi, care analizează structura 
logică a limbajului în general, dar nu are de-a face cu adevăruri 
de ordinul întâi asupra lumii"; prin filosofia analitică, filosofia ar 
fi devenit cu adevărat „universală", deoarece ea nu are alt dome¬ 
niu special în afara „discursului tuturor disciplinelor şi a discursului 
simţului comun". Ea combină ideea că filosofia este „esenţial- 
mente o întreprindere conceptuală, analitică, cu aceea că sarcina 
ei este fundaţionalâ - adică aceea de a oferi fundamente sigure 
unor asemenea lucruri cum este cunoaşterea" (100). Filosofia 
analitică vrea să satisfacă nu „nevoile emoţionale" ale indivizilor, 
ci raţionalitatea, claritatea, rigoarea şi se/f-critica. De aceea, date 
Fiind aceste valori, nu e dificil să se considere „secolul analizei" 
una dintre marile epoci ale filosofiei în genere. 

Aceste valori ar fi tocmai acelea care disting filosofia analitică 
de „Filosofia Continentală". în ciuda rezonanţei geografice a 
expresiei, aşa cum spunea B. Williams, pentru filosofii analitici 
„Filosofia Continentală" desemnează nu atât de mult „activităţi 
ce se petrec pe un anume continent îndepărtat, ci, în multe 
cazuri, cele care au loc în departamentele vecine de literatură" 
(101). Altfel spus, „Filosofia Continentală" grupează în mod straniu 
gânditori şi concepţii atât de diferite (de la Husserl la Derrida) 
prin singura caracteristică de a fi „altceva" decât filosofia analitică 
britanică. Este un fel de a spune câ Filosofia Continentală este 
„ceea ce este în afară", „ceea ce nu trebuie făcut"; ea ar reprezen¬ 
ta ceva arbitrar, pretenţios, exotic.şi seif- destructiv. Nu este un 
caz rar când un filosof analitic riscă o asemenea aserţiune: Filosofia 
analitică este singura filosofie: restul e... zgomot! 

Filosofia analitică, aflată ea însăşi într-o criză de identitate, 
încearcă pentru prima dată să-şi cerceteze trecutul. Astfel, urcând 
prin Russell şi Wittgenstein, prin Frege şi Bolzano, ea ajunge să 
se considere ca parte a trunchiului principal al filosofiei, care şi- 
a continuat dezvoltarea începând cu Dialogurile lui Platon şi faţă 
de care actualele „evoluţii" de pe continent nu sunt decât „abateri 
de la subiect". 

în Introducerea Ia o recentă Enciclopedie a Filosofiei Conti¬ 
nentale, S. Glendinning explică sursele multiple ale acestei 
atitudini negative pe care o încorporează apelativul „Filosofie 
Continentală"; una dintre acestea este analogia cu ceea ce englezii 

numesc „Continental breakfast" (definit în Dicţionarul Oxford: a 
light breakfast of rolles and coffee ), expresie încetăţenită în 
secolele al XVII-lea şi al XVlII-lea, atunci când tinerii de familii 
nobile erau trimişi în Europa să facă „Grand Tour", să viziteze 
centrele culturale pentru a-şi încheia astfel educaţia. Un european 
de pe continent, fără asistenţa unui britanic, nu se recunoaşte 
„Continental" în acest sens (scrierea cu C mare a fost introdusă 
special în limba engleză pentru a distinge o atitudine faţă de o 
trimitere geografică!). Europenii, scrie Glendinning (102), nu se 
pot recunoaşte, fără ajutorul englezilor, filosofic în Europa, 
deoarece, după filosofii analitici, ei ar fi pierdut contactul cu 
marea tradiţie a filosofiei Europei, cu „modurile argumentative 
ale gândirii apusene"; Filosofia Continentală ar personifica o 
„posibilitate a filosofiei de a fi vidă" sau ar fi o falsă personificare 
în genere a filosofiei. Cum scria G. Ryle, unul dintre cei mai acizi 
critici la adresa filosofiei nonanalitice: „Husserl wrote as if he 
had never met a scientist - or a joke"! 

Mu este de neînţeles (nu şi de acceptat fără rezerve) modul 
acesta neconcesiv în care filosofia analitică se raportează la 
Filosofia Continentală, date fiind obstacolele ridicate de acesta 
din urmă în calea propriei ei definiri, identificări. Ceea ce s-a 
întâmplat în partea a doua a secolului XX în filosofia de pe 
continent este o succesiune a curentelor şi orientărilor care atinge 
ritmul modelor de la Paris: structuralism, psihanaliză existenţială, 
semiologie, narativism, textualism, neoretoricâ, postmodernism, 
deconstrucţie, post-postmodernism ş.a. Faţă de relativa constanţă 
a atitudinilor fundamentale şi a metodologiei filosofiei analitice, 
evoluţia filosofică de pe continent desfidâ, pentru unii, însăşi 
ideea de filosofie ca întreprindere raţională, critică, argumentativâ, 
interesată de structuri de inteligibilitate, în care reformele 
intelectuale nu se produc in fiecare moment. „Experimentele" 
filosofice care se succed pe continent, fără a avea adesea timp 
să-şi decanteze semnificaţiile, par a indica o filosofie aflată într-o 
permanentă căutare a domeniului. Determinaţiile adesea „nega¬ 
tive" ale acestor mişcări de idei solicită mai degrabă „oficializarea" 
relaţiei lor cu filosofia nu prin denumiri tematice, ci prin titlurile 
unor cărţi de succes: Qramatologia, Arheologia cunoaşterii, 
Limited Inc., Strategii fatale, Aventura semiologică, Qradul zero 
al scriiturii. Mitologii etc. Multe dintre aceste „orientări" filosofice 

îşi au originea în afara filosofiei, în curentele la modă în critica 
literară, cărora le împrumută nu doar „metodele", dar şi stilul, 
conducând uneori la imposibilitatea de a mai distinge o creaţie 
literară de o operă filosofică. Semnificative sunt în această 
privinţă modurile în care adepţii postmodernismului se situează 
pe ei sau filosofia pe care o propun: „postmodernismul nu este 
deloc o filosofie, ci doar ceva care pluteşte în aer" (F. Guattari); 
„cunoaşterea postmodernâ nu produce cunoscutul, ci necunos¬ 
cutul" (J.-F. Lyotard); „postmodernismul este o modă în gândire, 
vorbire şi sensibilitate" (Lyotard). Unii postmoderni se caracteri¬ 
zează cu candoare ca „teoreticieni terorişti", care se situează 
permanent pe o poziţie de provocare. 

Deşi mulţi dintre filosofii Continentali reprezentativi au oferit 
„lecturi" importante ale operelor unor filosofi (E. Levinas la Husserl 
şi Heidegger, Derrida la Husserl, Deleuze la Hietzsche, Kant, 
Bergson, Hume şi Spinoza!), nu se poate ajunge uşor la articularea 
cu o minimă coerenţă a unei viziuni asupra interpretării proprii 
acestora. Adesea „lecturile" marilor opere ale filosofiei sunt 
atât de „radicale" încât ele nu pot fi în genere asociate experi¬ 
enţei interpretative; ele nu satisfac cerinţele minimale ale 
interpretării, textele filosofice fiind cel mai adesea simple 
„pretexte" pentru „transformări" ale filosofiei. Astfel, extinsul 
comentariu al lui J. Hyppolite (mentorul lui Foucault şi Derrida), 
Geneza şi structura Fenomenologiei spiritului, era considerat de 
Foucault mai degrabă decât un comentariu „scena unui experi¬ 
ment, a unei confruntări". Deleuze îşi definea cartea sa asupra 
lui Kant ca fiind „o carte asupra unui duşman"! Unii dintre 
postmoderni, deveniţi „gânditori independenţi", ce-şi definesc 
filosofia ca o „artă de a forma, fabrica sau inventa concepte" 
(Deleuze), îşi reconsideră studiile interpretative anterioare doar 
ca „opere scolastice", ce interesează „stilul decorativ" al mono¬ 
grafiilor, care însă nu mai pot şoca pe „intelectuali". Dacă se mai 
acceptă, ca specie literară, comentariul filosofic, acesta va trebui, 
după Derrida, nu să caute un „sumar al ideilor" unui autor, ci să 
genereze un „efect de lectură", să multiplice sensurile textului. 

încercarea de a stabili în cazul Filosofiei Continentale, mai 
ales în faza ei postmodernâ, o viziune ontologică asupra naturii 
operei întâmpină dificultăţi insurmontabile. însuşi conceptul de 
„operă filosofică" devine problematic (o „relicvă a modernităţii"); 
opera este înlocuită, ca obiect al interpretării, cu epistemele 

unei epoci, cu textul lipsit de un autor determinat; in ultimă 
instanţă, însăşi cartea este substituită, la Derrida, de bizare 
aventuri tipografice. 

Procedeul cel mai mediatizat al „hermeneuticii" postmoderne 
este deconstrucţia lui Derrida. încercările de a-i stabili statutul 
acestei „interpretări", de a-i defini profilul epistemic, de a-i iden¬ 
tifica procedurile metodologice şi valoarea sunt adesea confrun¬ 
tate cu o dificultate majoră: conceptele prin care s-ar încerca o 
asemenea determinare (analiză, metodă, structură etc.) sunt ele 
însele cele care necesită deconstrucţie. Relevantă este, în acest 
sens, propria declaraţie a lui Derrida. în Scrisoare către un prieten 
japonez , Derrida afirmă: „în ciuda aparenţelor, deconstrucţia 
nu este nici o analiză, nici o critică... Ea nu este o analiză, în 
mod special, datorită faptului că demontarea unei structuri nu 
este o regresie la elementele simple, la o origine indecompo- 
sabilâ.... Ea nu este nici o critică, în sens general sau kantian... 
Voi spune acelaşi lucru despre metodă. Deconstrucţia nu este o 
metodă şi nu poate fi transformată intr-o metodă" (103). Derrida 
refuză să „definească" deconstrucţia, deoarece aceasta nu este 
o „entitate fixă, susceptibilă de definiţie ontologică". Deconstruc¬ 
ţia nu poate fi redusă nici la o mulţime de metode sau proceduri, 
deşi ea a fost adoptată cu entuziasm de unii critici literari şi 
filosofi tocmai ca o asemenea „metodă de interpretare". „Mai 
degrabă decât de o metodă, Derrida vorbeşte de deconstrucţie 
ca de un «eveniment» singular. El nu e iniţiat de intenţia conştientă 
sau decizia subiectivă; el este inerent în însăşi textualitatea unui 
text filosofic, în acele puncte oarbe, contradicţii sau aporii, care 
depăşesc formulările lui explicite, acele momente din cadrul 
oricărui text care tind să submineze propriile lui presupoziţii şi 
scopuri. într-adevâr, orice text (construcţie) filosofic, necesarmente, 
se deconstruieşte pe sine. Ca urmare, un deconstrucţionist 
intervine într-un text pentru a articula aceste momente implicite 
ale deconstrucţiei, cel mai adesea nerecunoscute de autor" (104). 

Considerată din perspectiva problemei interpretării, decon¬ 
strucţia este prezentată de Derrida ca relaţie cu totul aparte cu 
textul: „Eu iubesc foarte mult orice text pe care-1 deconstruiesc 
în modul meu propriu; textele pe care vreau să le citesc din 
perspectiva deconstrucţiei sunt textele pe care le iubesc cu 
acel impuls al identificării indispensabil lecturii" (105). Decons- 

trucţia nu este agresivă faţă de texte, deoarece ea „se deschide 
pe sine complet, într-un gest fundamental de graţie" către alte 
texte faţă de care avem o datorie de care nu ne putem achita în 
întregime niciodată. Relaţia cu alte texte, una de contact, va fi 
textualizatâ, supusă constrângerilor lecturii: „Interpretul nu trebuie 
să posede un program preconceput, ci trebuie sâ-1 reinventeze 
la fiecare pas, ca tribut, ca tact" (106). 

Pentru a înţelege ceva din natura deconstrucţiei, mulţi au 
fost tentaţi să pornească de la „destrucţia (Destruktion) istoriei 
ontologiei" a lui Heidegger. Iluzorie tentativă, deoarece decon¬ 
strucţiei îi lipseşte un profil cât de cât stabil pentru a permite o 
comparaţie, fie şi cu ideile lui Heidegger; „obiectul" ei se modifică 
permanent (tot astfel şi neologismele lui Derrida): limbaj, text, 
intenţii, „vocea", concept, temă etc. O minimală semnificaţie a 
„deconstrucţiei" (sau un pas posibil al conturării ei) ar fi: stabilirea 
într-o operă a opoziţiilor conceptuale fundamentale şi supunerea 
lor criticii destabilizatoare pentru a elibera noi orizonturi; supu¬ 
nerea acestor opoziţii unor interogaţii de posibilitate; aceasta ar 
duce, â la Wittgenstein, limbajul la limitele lui, generând o pletoră 
de termeni prin care s-ar aproxima această „luptă cu marginile"; 
violentarea convenţiilor, a textului însuşi, critica lui internă, întoar¬ 
cerea textului asupra lui însuşi. 

Derrida a fost, fără îndoială, cel mai influent filosof european 
în ultimul sfert al secolului trecut. Deconstrucţia lui este considerată 
(după gustul filosofic!) fie zenitul, fie nadirul filosofârii. Pornind în 
cea mai mare măsură de la Heidegger, îndeosebi de la pronunţările 
acestuia aforistice din ultima perioadă, evoluţia lui Derrida 
ilustrează pregnant o „constatare" a lui Whitehead: orice mare 
filosofie stă sub semnul a doi gânditori: primul, cel care a iniţiat-o; 
al doilea, cel care a elaborat-o până la reducerea ei la absurd. 

Secolul XX a debutat filosofic chiar din primul său an printr- 
un proiect de maximă luciditate şi rigoare: Cercetările logice ale 
lui Husserl. Treptat, el a experimentat aproape toate posibilităţile 
gândirii filosofice, deschizând nenumărate perspective, de la 
raţionalismul extrem al fenomenologiei fundamentale la „gândirea 
slabă" a hermeneuticii şi la sfidarea deconstrucţiei. El a fixat un 
prag nou al autoreflecţiei şi a multiplicat la extrem orizonturile 
interpretării. El a reînvestit cu sensuri noi toate operele esenţiale 
ale filosofiei. Secolul XXI, care a început în acest an, ce soartă 
va rezerva filosofiei? 

